Lenn Oberou an Ebestel e-pad Amzer Fask - Le Diocèse de Quimper et Léon\nAccueil - Lenn Oberou an Ebestel e-pad Amzer Fask\nOb 10, 34a.37-43\nDigouezet e Sezare, e ti eun ofiser euz an arme roman, e lavaras Pèr :\n37 « Gouzoud a rit petra c’hoarvezas dre vro Judea a-bez, war-lerh bro Halilea, el leh m’edo d’ar penn kenta goude ar vadeziant prezeget gand Yann ; 38 Jezuz, eñ, ginidig euz Nazared, c’hwi a oar e-neus Doue e zakret dre ar Spered Santel ha roet dezañ galloud. Tremenet e-neus en eur ober vad e peb leh hag o rei ar pare d’ar re oll a oa gwasket gand an droug-spered, rag Doue a oa gantañ. 39 Ni ’zo test euz kement e-neus greet e bro ar Juzevien hag e Jeruzalem ; eñ, an hini o-deus lazet, o staga anezañ ouz ar hoad, 40 Doue e-neus e zavet da veo d’an trede deiz, ha roet dezañ ar hras d’en em ziskouez, 41 n’eo ket d’ar bobl a-bez, med da destou bet dibabet en a-raog gand Doue : deom-ni hag on-eus debret hag evet asamblez gantañ, goude m’oa bet savet a-douez ar re varo. 42 Gourhemennet e-neus deom beza test hag embann kement-mañ : eñ eo e-neus Doue lakeet da varner war ar re veo hag ar re varo ; 43 dezañ eo e ro an oll brofeded an testeni-mañ : dre e ano e reseo ar pardon euz e behejou kement hini a laka e feiz ennañ. »\nOb 2, 14.22b-32\nDa zeiz ar Pantekost, 14 Pèr, hag a oa war al leh gand an unneg, a zavas e vouez hag a zisklerias kement-mañ : « Tud euz ar Judea ha c’hwi hag a zo e Jeruzalem, intentit mad ar pez a dremen ha digorit ho tiskouam da zelaou va homzou.\nJezuz a Nazared, an hini e-noa roet Doue da anaoud dre ar miraklou, ar burzudou, ar sinou e-neus greet drezañ en ho touez evel ma ouzoh, 23 an den-se, hervez ar pez e-noa divizet krenn, hag hervez ar pez a ouie en a-raog, c’hwi ho-peus e roet hag e lazet en eur lakaad tud difeiz d’e staga ouz ar groaz ; 24 med Doue e-neus e zavet a varo da veo, en eur denna anezañ euz poaniou ar maro, rag n’helle ket chom dindañ galloud ar maro ; 25 rag lavared a ra David diwar e benn : Gweled a reen dalhmad an Aotrou dirazoñ ; rag a-zehou din ema, evid mired ouzin da horjella. 26 Setu perag e tride va halon hag e kane laouen va muzellou, ouspenn, va horv a ziskuizo en esper. 27 Rag ne zilezi ket va ene e-touez ar re varo, ha ne lezi ket da vreina da zen santel. 28 Diskouezet az-peus din heñchou ar vuez ha leun e vezin a levenez pa vezin dirazout.\n29 « Breudeur, me ’hell lavared deoh gand hardiesegez : maro eo an Tad-meur David, sebeliet eo bet, hag amañ c’hoaz ema e vez. 30 Med profed e oa, hag e ouie e-noa Doue greet le da lakaad da azeza war e dron unan euz e lignez hag euz e ouenn. 31 Gwelet e-neus en a-raog dasorhidigez ar Hrist, hag anezañ eo e-neus lavaret : n’eo ket bet dilezet e-touez ar re varo ha n’eo ket deuet e gorv da vreina. 32 Jezuz eñ, Doue e-neus e zavet da veo, test om oll a gement-se. »\nOb 2, 36-41\nDa zeiz ar Pantekost, e lavaras Pèr d’an dud : 36 « An oll Juzevien a dle gouzoud mad kement-mañ : greet e-neus Doue anezañ Aotrou ha Krist, eñ hag ho-poa staget ouz ar groaz. »\n37 Strafuillet e oe o halon o kleved ar homzou-se hag e houlennjont ouz Pèr hag an ebestel all : « Petra on-eus-ni da ober ? » 38 Hag e respountas Pèr : « Cheñchit buez, ra vezo badezet peb hini ahanoh en ano Jezuz Krist, evid kaoud ar pardon euz ho pehejou hag ho-pezo ar Spered Santel da zonezon. » 39 Ar bromesa a zo bet greet evidoh hag evid ho pugale hag ivez evid ar re a zo a-bell, ken niveruz ha ma plijo d’an Aotrou Doue o gelver. » 40 Kalz traou all a lavare c’hoaz dezo evid rei testeni ha kalon dezo : « Tehit, emezañ, diouz ar ouenn dud diroll-mañ. »\n41 Ar re o doa greet degemer d’e gomzou a oe badezet hag e kreskas euz a dri mil niver ar gristenien.\nOb 3, 1-10\n1 Pêr ha Yann a oa o pignad d’an Templ evid ar bedenn deir eur goude kreizteiz ; 2 o tougenn edod di eun den a oa ganet ampechet. Bemdez e veze degaset e-kichenn dor an Templ anvet « Dor gaer » evid goulenn an aluzenn digand an dud a antree en Templ. 3 Pa welas Pèr ha Yann oh antreal en Templ e houlennas diganto an aluzenn. 4 Pèr neuze, ha Yann ivez, a zellas a-bann outañ hag a lavaras dezañ : » Sell ouzin. » 5 An den a zelle piz outo, war hed euz eun dra bennag euz o ferz. 6 Pèr a lavaras dezañ : « N’am-eus nag aour, nag arhant, med ar pez am-eus a roan dit : en ano Jezuz Krist, an Nazarean, sav da vale ! » 7 Hag o kregi en e zorn dehou, e lakeas anezañ da zevel ; kerkent e starteas e dreid hag e uverniou, 8 En eul lamm e oe en e zav hag e valee. Antreal a reas ganto en Templ en eur vale, en eur lammed hag en eur veuli Doue. 9 Ar bobl a-bez a welas anezañ o kerzed hag o veuli Doue. 10 Anavezet e oa, eñ eo, a-dra-zur, a veze dirag « Dor gaer » an Templ o houlenn an aluzenn ; hag e chome an dud souezet maro ha saouzanet gand kement a oa c’hoarvezet gantañ.\nOb 3, 11-26\n11 An den mahagnet bet pareet gand Pèr ha Yann a dalhe tost dezo. Ar bobl a-bez estlammet a ziredas en-dro dezo, er porched anvet « Porched Salomon ». 12 O weled kement-se e lavaras Pèr d’ar bobl : « Juzevien, perag beza souezet gand kement-se, ha perag selled ouzom-ni, evel ma vefe dre on nerz on-unan, pe dre ar pedennou a reom, eo on-eus lakeet an den-mañ da vale ? 13 Doue Abraham, Izaag ha Jakob, Doue on tadou, e-neus karget a hloar e zervicher Jezuz, an hini ho-peus c’hwi droug-roet ha nahet dirag Pilat a oa en e zoñj frankiza anezañ. 15 C’hwi ho-peus nahet an hini santel ha just ha goulennet evidoh frankiz eur muntrer. 15 Mestr ar vuez, lakeet ganeoh d’ar maro, Doue e-neus e zavet a-douez ar re varo ; test ez om-ni a gement-se. 16 Dre ar feiz e Ano Jezuz, an Ano-se e-neus kennerzet an den-mañ a welit hag a anavezit. Hag ar feiz ennañ e-neus pareet mad an den-mañ dirazoh oll.\nOb 4, 1-12\n1 Pèr ha Yann a oa c’hoaz o komz d’an dud pa zeuas daveto ar veleien gand gouarnour an Templ hag ar Saduseaned, 2 eet skuiz ouz o gweled o kelenn ar bobl hag oh embann diwar gomz Jezuz, adsao ar re varo da veo. 3 Lakaad a rejont kregi enno hag o zeurel er prizon beteg antronoz, rag deuet e oa dija an abardaez. 4 Kalz euz ar re o-doa klevet ar Gomz a oa deuet d’ar feiz, war-dro pemp mil a oa anezo.\n5 Antronoz eta eo e oe greet bodadeg gand ar vistri, ar gozidi hag ar skribed a oa e Jeruzalem. 6 Bez’ e oa eno Anna ar beleg braz, Kaifas, Jonatan, Aleksandr hag an oll izili euz familhou ar veleien vraz. 7 Urz a rojont da zegas dirazo Pèr ha Yann, hag e rejont goulennou outo : « Gand peseurt galloud, pe en ano piou ho-peus c’hwi greet kement-se ? » 8 Karget euz ar Spered Santel e lavaras Pèr dezo : 9 « Mistri ar bobl ha c’hwi Kozidi, gourhemenn a reer deom hirio, ablamour d’ar vad on-eus greet d’eun den ampechet, diskleria gand piou eo bet pareet an den-se. 10 Red eo deoh oll ha da bobl Israel a-bez gouzoud eo en ano Jezuz Krist a Nazared, ho-peus c’hwi staget ouz ar groaz ; med savet eo bet gand Doue a-douez ar re varo ; gras dezañ eo ema dirazoh pare, an den-mañ ; 11 Eñ, ar mên ho-peus c’hwi, ar zaverien tiez, taolet kuit, hag a zo deuet da veza ar mên-korn ; 12 n’eus a zilvidigez dre hini all ebed, rag n’eus ket kinniget d’an dud dindan bolz an Neñv ano all ebed hag a zeufe drezañ hebken ar zilvidigez. »\nOb 4, 13-21\nEn deiziou-ze, 13 e wele pennou-braz ar bobl, ar gozidi hag ar skribed hardiesegez Pèr ha Yann, ha mantret e choment rag ma ouient ez oant euz ar re a heulie Jezuz. 14 Sellent a reent ouz an den pare a oa en e zav dirazo, ha ne gavent netra da lavared. 15 Urz a rojont d’o has er-mêz euz ar huzul-meur, hag e klaskent gweled kenetrezo petra da ober. 16 « Petra a raim d’an dud-se, a lavarent kenetrezo, rag anavezet mad eo ar burzud o-deus greet ; eun dra sklêr eo kement-se evid an oll e Jeruzalem. N’hellom ket henn nah. » 17 Koulskoude, evid mired na z’afe pelloh ar brud e-touez an dud, gourdrouzom anezo evid ma ne gomzint mui euz an ano-se da zen ebed. »\n18 Lakaad a rejont o degas en-dro hag e oe divennet a-grenn outo komz pe gelenn an ano a Jezuz. 19 Pèr ha Yann avad a respontas dezo : « Ha just eo dirag Doue ho selaou, c’hwi, pe e zelaou eñ, Doue ? Deoh da lavared… 20 Evidom-ni avad ne hellom ket, a-dra-zur, tevel war ar pez on-eus gwelet ha klevet. » 21 Gourdrouzet e oent adarre ha lezet da vond, rag ma n’oa kavet netra da damall dezo, med ablamour d’ar bobl e oa, rag an oll a rente gloar da Zoue evid ar pez a oa c’hoarvezet.\nBLOAZ A – B\nOb 2, 42-47\nE deveziou kenta an Iliz, 42 ar gristenien a jome aketuz da gelennadurez an ebestel ha d’an unvaniez, da lid ar bara torret ha d’ar pedennou. 43 An doujañs a greske e kalonou an oll, kalz burzudou ha sinou a veze greet gand an ebestel.\n44 Ar re oll a oa deuet da gredi a veve unanet hag a lakee o feadra e boutin. 45 Gwerza ’reent o leve hag o madou evid lodenna ar priz kenetrezo oll, hervez ezommou pép hini.\n46 Aketuz e vezent da vond bemdez asamblez d’an Templ. Terri a reent ar bara er gêr ha kemered o frejou e-kreiz al levenez hag a-wir-galon. 47 Meuli a reent Doue, deuet mad e oent d’ar bobl a-béz. Hag an Aotrou a lakee da greski bemdez an niver euz ar re a gave ar zilvidigez.\nOb 5, 12-16\nE Jeruzalem, 12 dre zaouarn an ebestel, e c’hoarveze kalz sinou ha burzudou greet e-touez ar bobl. Chom a reent oll unanet dindan porched Salomon. 13 Dén all e-béd ne grede mond ganto ha koulskoude ar bobl a veule anezo. 14 Muioc’h-mui e kreske an dud o-doa feiz en Aotrou, eur bern gwazed hag ivez merhed. 15 Dond a rejont da zegas ar re glañv war ar plasennou, d’o lakaad war gweleou pe war gravazou, evid ma teufe, pa dremenfe Pèr, e skeud da vianna da bara war hini pe hini anezo. 16 Diredeg a ree ivez eur bern tud euz ar c’hêriou tro-war-dro da Jeruzalem, ganto tud klañv pe dud gwallgaset gand droug-sperejou, hag oll e kavent ar pare.\nOb 4, 23-31\n27 « Ya, en em vodet o-deus e gwirionez er gêr-mañ, Herodez ha Pons-Pilat gand ar bayaned ha poblou Israel, a-eneb Jezuz da zervicher santel, bet oleoet ganit. 28 Evel-se o-deus kaset da benn kement menoz greet gand da zorn ha da volontez. 29 Ha bremañ, Aotrou, bez war evez ouz o gourdrouzou, ha ro tro d’az servicherien da helloud embann da gomz gand hardiesegez, 30 oh astenn da zorn evid ma vo greet pareañsou, sinou ha burzudou dre ano Jezuz, da zervicher santel. » 31 Pa oe echu ganto o fedenn, e krenas al leh m’edont ennañ. Oll e oent karget euz ar Spered Santel, ha gand hardiesegez eh embannent Komz Doue.\nOb 4, 32-37\nOb 5, 17-26\n17 Neuze e savas ar beleg braz hag e oll genseurted, a oa euz kostezenn ar Saduseaned, dirollet e oant gand ar gred. 18 Urz a rojont da gregi en ebestel, hag, a-wel d’an oll, e taoljont anezo er prizon. 19 Med e-pad an noz e tigoras êl an Aotrou doriou ar prizon evid o degas er-mêz hag e lavaras dezo : 20 « It, ha chomit en Templ hag eno embannit an oll gomzou a Vuez-se. » 21 Senti a rejont outañ, ha kerkent ha goulou-deiz ez-ejont d’an Templ da rei o helennadurez.\nPa zegouezas ar beleg braz hag e genseurted, ar re-mañ a halvas ar Huzul-meur ha sened ar Juzevien a-bez, hag e lakadjont kerhed an ebestel er prizon. 22 Med pa zegouesjont war al leh, ar zervicherien ne gavjont ket anezo er prizon. Pa oent dizroet e rentjont kont evel-henn : 23 « Kavet on-eus ar prizon prennet kloz, ar gwardou war evez dirag an dorojou, med, p’on-eus digoret, n’on-eus kavet den en diabarz. » 24 Pa glevas ar helou-se, Mestr an templ hag ivez ar veleien vraz a yeas en arvar diwar-benn an ebestel, oh houlenn outo o-unan petra hellfe beza degouezet. 25 Mond a reas neuze unan da gemenn dezo : « An dud ho-poa taolet er prizon, setu m’emaint en templ o kelenn ar bobl. » 26 Mond a reas neuze Mestr an templ hag e zervicherien da gerhed an ebestel, med n’eo ket dre forz koulskoude, gand aon na zeufe ar bobl d’o labeza.\nOb 5, 27-33\n27 Degas a rejont Mestr an templ hag e zervicherien dirag ar Huzul-meur, hag ar beleg braz a lavaras dezo : 28 « Divennet or-boa striz ouzoh, emezañ, kelenn an Ano-se, ha padal ho-peus skignet dre Jeruzalem ar gelennadurez-se, hag e fell deoh lakaad da goueza warnom gwad an den-se ! » 29 Med respont a reas Pèr hag an ebestel : « Red eo senti ouz Doue kentoh eged ouz an dud. 30 Doue on tadou e-neus adsavet a-douez ar re varo Jezuz ho-poa-c’hwi lakeet d’ar maro, o staga anezañ ouz ar hoad. 31 Hennez eo e-neus Doue uhelleet dre nerz e zorn dehou da veza rener ha Salver, evid ober da Israêl cheñch buez ha kaoud ar pardon euz ar pehejou ; 32 test om a gement-se, ni hag ar Spered Santel roet gand Doue d’ar re a zent outañ. » 33 Fuloret o kleved kement-se, e soñjent o lakaad d’ar maro.\nOb 5, 34-42\nEn deiziou-ze, pa oa an ebestel dirag ar Huzul-meur, 34 e savas eur Farizian anvet Gamaliel, doktor war al Lezenn ha den a vrud vad e-touez ar bobl a-bez. Ober a reas kas er-mêz, evid eur pennadig, ar re a oa tamallet 35 hag e tisklerias : « Israelited, taolit evez mad ouz ar pez emaoh o vond da ober d’an dud-se ; 36 Nevez ’zo e savas Teudas, gwaz e oa war e veno, dastumet e-noa en-dro dezañ eur pevar hant den bennag ; eñ, e-unan, a zo bet lazet hag ar re oll a oa eet d’e heul a zo eet a-gleiz hag a-zehou ha n’eus chomet netra war e lerh. 37 Goude-ze e savas Judas ar Galilean da vare an niveredigez hag e sachas eur bern tud de heul. Eñ ivez a zo tremenet hag ar re oll o-doa heuliet anezañ a zo eet peb hini en e roud. 38 Neuze eta, m’henn lavar deoh, na vezit ket mui chalet gand an dud-se, lezit anezo da vond. Ma teu o menoz pe o hefridi a-berz an dud, e vo diskaret ; 39 ma teu a-berz Doue, n’helloh ket o diskar. Diwallit da veza o stourm eneb Doue. » A-du ez ejont gantañ.\nOb 6, 1-7\n1 En deiziou-se e kreske niver an diskibien hag e hrosmole ar Hresianed a-eneb an Hebreed, ablamour ma veze greet nebeutoh a stad ouz o intañvezed er zervich pemdezieg. 2 An daouzeg a halvas an diskibien d’eur vodadenn veur hag a lavaras dezo : « N’eo ket deread deom dilezel komz Doue evid servicha ouz taol ; 3 klaskit kentoh en ho touez, breudeur, seiz den brudet mad, leun a Spered Santel hag a furnez, ha ni a fizio enno ar garg-se. 4 Ni, diouz on tu, en em ouestlo d’ar bedenn ha da zervich ar brezegèrèz. »\nSul Trede sul Fask\n2, 14 22b-33\nDa zeiz ar Pantekost, 14 Pèr, hag a oa war al lec’h gand an unneg, a zavas e vouez hag a zisklêrias kement-mañ : « Tud euz ar Judea ha c’hwi hag a zo e Jeruzalem, intentit mad ar péz a dremen ha digorit ho tiskouarn da zelaou va c’homzou. 22 Jezuz a Nazared, an hini e-noa Doue diskouezet frêz dre ar miraklou, ar burzudou, ar sinou e- neus greet drezañ en ho-touez, evel ma ouzoc’h, 23 an dén- se, hervez ar péz e-noa divizet krenn, hag hervez ar péz a ouie en a-raog, c’hwi ho-peus e roet hag e lazet en eur lakaad tud difeiz d’e staga ouz ar groaz. 24 Med Doue e- neus e zavet a varo da veo, en eur denna anezañ euz poaniou ar maro, rag n’helle ket chom dindan galloud ar maro.\n25 Rag lavared a ra David diwar e benn : « Gweled a reen dalh-mad an Aotrou dirazon ; rag a-zehou din ema, evid mired ouzin da horjella. 26 Setu perag e tride va halon hag e kane laouen va muzellou ; ous-penn, va horv a ziskuizo en esper. 27 Rag ne zilezi ket va ene e-touez ar re varo, ha ne lezi ket da vreina da zén santel. 28 Diskouezet az-peus din heñchou ar vuez ha leun e vezin a levenez pa vezin dirazout ».\n29 Breudeur, me ’hell lavared deoh gand hardisegez : maro eo an Tad-meur David, sebeliet eo bet, hag amañ c’hoaz ema e véz. 30 Med profet e oa, hag e ouie e-noa Doue greet le da lakaad da azeza war e dron unan euz e lignez hag euz e ouenn. 31 Gwelet e-neus en a-raog adsao ar Hrist, hag anezañ eo e-neus lavaret : n’eo ket bet dilezet e-touez ar re varo ha n’eo ket deuet e gorv da vreina. 32 Jezuz eñ, Doue e-neus e zavet da veo ; test om oll a gement-se. 33 Bet e-neus eta, digand an Tad, ar Spered Santel prometet hag e-neus e strewet evel ma welit ha ma klevit ».\nOb 3, 13-15.17-19\nNeuze Pèr, di-rag ar bobl a-béz a zisklêrias kement-mañ : 13 « Doue Abraham, Izaag ha Jakob, Doue on tadou, e-neus karget a c’hloar e zervicher Jezuz, an hini ho- peus c’hwi droug-roet ha nahet di-rag Pilat a oa en e zoñj frankiza anezañ. 14 C’hwi ho-peus nahet an hini santel ha just ha goulennet evidoc’h frankiz eur muntrer. 15 Mestr ar vuez, lakeet ganeoc’h d’ar maro, Doue e-neus e zavet a-douez ar re varo ; test ez om-ni a gement-se. 17 Mad, breudeur ! Sklêr eo din, héb gouzoud deoh petra reeh eo ho-peus greet kement-se, c’hwi hag ar re a zo en ho penn. 18 En a-raog e-noa Doue, dre gomzou an oll brofeted, disklêriet e-nefe ar Mesiaz da houzañv, Doue e-neus kaset kement-se da benn. 19 Neuze ’ta cheñchit buez ha troit ouz Doue evid ma vo lamet ho pehejou. »\nOb 5, 27b.32.40b-41\nDegaset e oa an Ebestel dirag ar Huzul-meur, 27 hag ar beleg-braz a lavaras dezo : « Difennet or-boa striz ouzoh, emezañ, kelenn an Ano-se, ha pa-dal ho-peus skignet dre Jeruzalem ar gelennadurez-se, hag e fell deoh lakaad da goueza warnom gwad an dén-se ! » 29 Med respont a reas Pèr hag an Ebestel : « Réd eo senti ouz Doue kentoc’h e-géd ouz an dud. 30 Doue on tadou e-neus adsavet, a-douez ar re varo, Jezuz ho-poa-c’hwi lakeet d’ar maro, o staga anezañ ouz ar c’hoad. 31 Hennez eo e-neus Doue uhelleet dre nerz e zorn dehou, da veza rener ha salver, evid ober da Izrael cheñch buez ha kaoud ar pardon euz ar pehejou. 32 Test om a gement-se, ni hag ar Spered Santel, roet gand Doue d’ar re a zent outañ.”\n40 Goude beza skourjezet an Ebestel ha kemennet dezo chom héb lavared ano Jezuz, e oent lezet da vond. 41 An Ebestel a oe laouen, o kuitaad ar Huzul-meur, da veza bet kavet din da houzañv dismegañsou ablamour da ano Jezuz.\nOb 6, 8-15\nOb 7, 51 – 8, 1a\nDirag ar Huzul-meur, e lavare Stevan : 51 « Pennou kalet, diamdroh a galon hag a skouarn, dalhmad oh enebi ouz ar Spered Santel. Par d’ho tadou oh, c’hwi ivez. 52 Pehini euz ar brofeded n’eo ket bet gwallgaset gand ho tadou ? Lazet o-deus zoken ar re a roe da anaoud en a-raog donedigez an Hini Just, an hini, end-eeun, oh bet trubard ha muntrer en e geñver. 53 C’hwi hag a zo bet embannet deoh al Lezenn dre urz an Elez, n’ho-peus ket heuliet anezi. »\n8 1 Paol, eñ, a oe a-du ganto evid e laza.\nOb 8, 1b-8\n1 Da zeiz maro Stevan, end-eeun, e tarzas a-eneb Iliz Jeruzalem eur gwall heskinèrèz. An oll, nemed an ebestel, en em strewas e mêziou bro Judea ha bro Samaria. 2 Tud devod a zebelias Stevan hag a reas kañv braz dezañ. 3 Saul, eñ avad, a zraste an Iliz. Mond a ree en tiez ha sacha er-mêz gwazed ha merhed evid o zeurel er prizon. 4 Ar re eta a oa en em dennet kuit a yeas amañ hag ahont en eur embann kelou mad ar Gomz.\n5 Hag evel-se Filip, diskennet en eur gêr euz bro Samaria, a embanne eno ar Hrist. 6 Eur bobl tud, oll a-unan, a grede ar pez a lavare Filip, pa glevent anezañ o komz ha pa welent anezañ oh ober burzudou. 7 Kalz a sperejou hudur, en eur youhal forz, a dehe kuit euz an dud a oa en o dalh, ha kalz a dud seizet pe ampechet a gavas ar pare. 8 Braz e oe al levenez er gêr-se.\nOb 8, 26-40\n36 O vond gand an hent e tegouezjont war eur poull dour. « Sell, eme ar spazard, amañ ez eus dour ; petra virfe ouzin da veza badezet ? » (37) 38 Urz a roas da jom a-zav gand ar harr ; o-daou e tiskennjont en dour, Filip hag ar spazard, ha Filip a vadezas anezañ, 39 Pa oent deuet er-mêz euz an dour, Filip a oe tennet kuit gand Spered an Aotrou hag ar spazard ne welas mui anezañ, med kendelher a reas laouen gand e hent.\n40 Filip, avad, en em gavas e Azot, hag ahano, en eur embann ar Helou mad dre gement kêr ma ’z ee, e tegouezas e Sezarea.\nOb 9, 1-20\n1 Saul, ha ne zoñje dalhmad nemed e gourdrouz ha lazèrèz e-keñver diskibien an Aotrou, 2 a yeas da houlenn digand ar beleg braz liziri evid ar sinagogou e Damas.\nTremen a reas eur pennad amzer gand diskibien euz Damas. 20 Heb dale muioh, eh embannas er zinagogou eo Jezuz Mab Doue.\nOb 9, 31-42\n31 An Iliz, dre ar Judea, ar Halilea ha bro Samaria a-bez, a oa eta e peoh ; kreski ha kerzed a ree muioh-mui en doujañs euz a Zoue, gand sikour ar Spered Santel. 32 Pèr hag a veze dalhmad o vond hag o tond, a ziskennas ive e-touez ar zent e Lidda. 33 Kavoud a reas eno eun den anvet Eneas astennet war eur hravas abaoe eiz vloaz ; seizet e oa. 34 « Eneas, a lavaras Pèr dezañ, Jezuz Krist a ro dit ar pare ; sav ha gra da unan da wele. » ; ha kerkent e savas. 35 O veza gwelet anezañ, ar re oll a oa o chom e Lidda hag e plenenn Saron a droas gand an Aotrou.\n36 Bez’ e oa e-touez diskibien Joppe, eur vaouez anvet Tabita (Dorkas e Gresianeg) da lavared eo heizezig ; kalz oberou mad a ree ha mad oa da ober an aluzenn. 37 Ha setu ma kouezas klañv d’ar mare-se hag e varvas. Gwalhet e oe dezi e horv ha savet d’ar gambr-uhel. 38 Hag o veza ma n’edo ket Lidda pell diouz Joppe, an diskibien, klevet ganto edo Pèr e Lidda, a gasas dezañ daou zen da lavared dezañ : « Deus beteg ennom dizale. »\n39 Kerkent ez eas Pèr ganto. Pa oe degouezet e oe greet dezañ sevel d’ar gambr uhel ; an oll intañvezed a oa eno o leñva. Diskouez a rejont an dillad, ar mantilli greet gand Dorkas pa oa beo. 40 Ober a reas Pèr dezo oll mond er-mêz ; hag eet war e zaoulin e pedas, ha goudeze, troet war-zu ar horv e lavaras : « Tabita, sav ! » Digeri a reas he daoulagad hag o weled Pèr e savas war he hoazez. 41 Astenn a reas dezi e zorn evid he zikour da zevel ; gelver a reas ar zent hag an intañvezed hag e rentas anezi dezo beo. 42 Ar brud a gement-se a redas dre Joppe a-bez ha kalz a dud a gredas e Doue.\nOb 2, 14a.36-41\nDa zeiz ar Pantekost, 14 Pèr, hag a oa war al leh gand an unneg, a zavas e vouez hag a zisklêrias kement-mañ : 36 « Tud Izrael, réd eo deoh gouzoud mad kement-mañ : Jezuz, ho-peus-c’hwi staget ouz ar groaz, Doue e-neus greet anezañ an Aotrou hag ar C’hrist ». 37 Strafuillet e oe o halon o kleved ar homzou-se hag e houlennjont ouz Pèr hag an ebestel all : « Petra on-eus-ni da ober ? » 38 Hag e respontas Pèr : « Cheñchit buez, ra vezo badezet pép hini ahanoh en ano Jezuz-Krist, evid kaoud ar pardon euz ho pehejou hag ho-pezo ar Spered Santel da zonezon.\n39 Ar bromesa a zo bet greet evidoh hag evid ho pugale hag ive evid ar re a zo a-bell, ken niveruz ha ma plijo d’an Aotrou Doue o gelver ». 40 Kalz traou all a lavare c’hoaz dezo evid rei testeni ha kalon dezo : « Tehit, emezañ, diouz ar ouenn dud diroll-mañ ». 41 Ar re o-doa greet degemer d’e gomzou a oe badezet hag e kreskas euz a dri mil niver ar gristenien.\nKarget euz ar Spered Santel, 8 e lavaras Pèr dezo : « Mistri ar bobl ha c’hwi Pennou-Braz, 9 gourhemenn a reer deom hirio, ablamour d’ar vad on-eus greet d’eun dén ampechet, disklêria gand piou eo bet pareet an dén-se.\n10 Réd eo deoh oll ha da bobl Izrael a-béz gouzoud eo en ano Jezuz-Krist a Nazared, ho-peus c’hwi staget ouz ar groaz ; med savet eo bet gand Doue a-douez ar re varo ; gras dezañ eo ema dirazoh pare, an dén mañ. 11 Eñ, ar mên ho-peus c’hwi, ar zaverien tiez, taolet kuit, hag a zo deuet da veza ar mên-korn ; 12 n’eus a zilvidigez dre hini all e-béd, rag n’eus ket kinniget d’an dud dindan bolz an neñv ano all e-béd hag a zeufe drezañ hep-kén ar zilvidigez. »\nOb 13, 14.43-52\nEn deiziou-se, Paol ha Barnabaz 14 a oa digouezet e kêr Antiokia, e bro Bisidia. Da zeiz ar zabat, int eet d’ar zinagog. 43 Pa oe eet an dud kuit, eun niver braz a Juzevien hag a brozelited azeulerien Doue, a yeas da ambroug Paol ha Barnabaz ; hag ar re-mañ, dre o homzou, a alie anezo da jom fidel da hras Doue.\n44 D’ar zabat war-lerc’h, kêr a-béz, koulz lavared, a zeuas da zelaou Komz an Aotrou. 45 O weloud ar bobl tud a oa, e fuloras ar Juzevien ha gwall responchou a rejont da gomzou Paol.\n46 Hardiseet, Paol ha Barnabaz a lavaras neuze : « Deoc’h-c’hwi da genta, eo e oa da veza kemennet Komz Doue ; med péo-gwir ne fell ket deoh he degemered, ha ma kav deoh n’oh ket din euz ar vuez peurbaduz, ni bremañ a dro war-zu ar baianed. 47 Rag kement-se e-neus gourhemennet deom an Aotrou : Da lakeet am-eus evid sklêrijenna ar bobl, evid ma kasi ar zilvidigez beteg penn ar béd ».\n48 Pa glevas ar Baianed kement-se, e oent laouen braz hag e rentent gloar da Gomz an Aotrou ; dond a reas d’ar feiz ar re-oll a oa merket evid ar vuez peurbaduz. 49 Evel- se, Komz Doue en em skigne dre ar vro a-béz.\n50 Med ar Juzevien a atizas gwragez a reñk uhel a adore Doue, hag ive pennou-meur euz kêr. Lakaad a rejont heskina Paol ha Barnabas, hag o has kuit euz o bro. 51 An daou abostol, neuze, o veza strillet warno ar boultrenn euz o zreid, a zo eet da gêr Ikonium. 52 Hag an diskibien a oa leun o halon a levenez er Spered Santel.\nOb 11, 1-18\n1 An ebestel hag ar vreudeur a oa o chom e bro Judea a glevas lavared o-doa ar bayaned resevet d’o zro Komz Doue. 2 Pa bignas Pèr da Jeruzalem e savas tabut etre an dud amdrohet hag eñ. 3 « Eet out, emezo, e ti tud diamdrohet ha ganto az-peus debret. »\n4 Neuze Pèr a stagas adarre da gonta dezo an traou penn-da-benn : 5 « Me a oa e kêr Joppe o pedi, hag am-eus bet eur weledigez : evel eul lienenn vraz a-zistribill ouz he fevar horn o tiskenn euz an Neñv beteg ennon. 6 O para warni va daoulagad evid gweled petra oa, am-eus gwelet chatal pevarzroadeg, chatal gouez, ar re a stlej hag ar re a nij en oabl, 7 hag am-eus klevet eur vouez o lavared din : Alo, Pèr, laz ha debr. » 8 « Biken, Aotrou, emezon, morse em buez netra loudour pe zihlan n’eo bet eet em genou. » 9 Eur wech muioh, euz an Neñv, e lavaras ar vouez : « Ar pez e-neus Doue glanneet, ne da ket, te, da lavared eo dihlañ. » 10 Teir gwech e tegouezas kement-se, hag e oe savet peb tra a-nevez d’an Neñv.\n15 A-veh m’am-boa kemeret ar gaoz ma kouezas warno ar Spered Santel evel m’e-noa greet warnom-ni ivez er penn kenta. 16 Neuze e teuas din da zoñj ar pez e-noa lavaret an Aotrou : « Yann, emezañ, a vadezas en dour, med c’hwi a vo badezet er Spered Santel. » 17 Ha m’e-noa greet Doue dezo kenkoulz ha deom-ni, evid beza kredet en Aotrou Jezuz Krist, piou oan-me da helloud enebi ouz Doue ? »\n18 War gement-se e siouleas ar re a oa o selaou hag e rentjont gloar da Zoue. « Setu, emezo, m’e-neus Doue greet d’ar bayaned cheñch buez evid kaoud ar vuez. »\nOb 11, 19-26\n22 Ano a gement-se a zeuas beteg Iliz Jeruzalem hag e oe kaset Barnabas da Antiokia. 23 Pa zegouezas eno ha pa welas war al leh, al labour a ree gras Doue, e oe laouen hag e poanias warno da jom, a greiz kalon, fidel d’an Aotrou ; 24 rag eñ e-unan a oa eun den leal, karget euz ar Spered Santel ha leun a feiz. Eun niver braz a dud a zeuas evel-se da gredi en Aotrou.\n25 Mond a reas Barnabas goudeze da Dars da glask Saul. 26 E gavoud a reas hag e zegas da Antiokia. Chom a rejont eno da labourad asamblez e-pad bloaz penn-da-benn, ha da gelenn eun niver braz a dud. E kêr Antiokia eo e oe roet evid ar wech kenta an ano a « Gristen » d’an diskibien.\nOb 12, 24 – 13, 5a\n24 War gresk ez ee Komz Doue, hag ivez niver ar gristenien. 25 Barnabas ha Saul, greet ganto o zervich, a zistroas euz Jeruzalem o tegas ganto Yann lesanvet Mark. 13 1 An Iliz a oa e Antiokia a oa enni profeded ha kelennerien : Barnabas, Simeon, lesanvet Niger, Lusius a Ziren, Manaen, breur mager da Herodez an tetrark, ha Saul. 2 Eun devez, endra m’edont gand lidou an Aotrou, hag o yun, e lavaras ar Spered Santel : » Lakit din a-gostez Barnabas ha Saul evid al labour am-eus da fizioud enno. » 3 Neuze, goude beza pedet ha yunet hag astennet warno an daouarn, e lezjont anezo da vond. 4 Evel-se, o-daou, kaset e-giz misionerien gand ar Spered Santel, e tiskennjont e Seleusia hag ahano, dre vor, ez ejont da enez Chipr. 5 Pa oent degouezet e Salamina, eh embannjont Komz Doue e sinagogou ar Juzevien.\nOb 13, 13-25\nKuiteet ganto enez Chipr evid mond en Azi Vihanna, ez eas er vag Paol hag ar re a oa asamblez gantañ, 13 e Pafos da baka Perge er Pamfilia. Neuze eo e kuiteas Yann anezo evid distrei da Jeruzalem. 14 Int-i, o tremen dre Berje, a zegouezas e Antiokia ar Pisidia. Da zeiz ar zabad ez ejont d’ar zinagog hag eh azezjont. 15 Goude ma oe lennet al Lezenn hag ar brofeded, mistri ar zinagog a gemennas dezo : « Breudeur, m’ho-peus eun dra bennag da lavared d’ar bobl, evid e frealzi, deuit da gaozeal. » 16 Paol a zavas, a reas eur zin gand e zorn hag a lavaras :\n« Tud lsrael, emezañ, ha c’hwi, tud doujuz da Zoue, selaouit ahanon : 17 Doue or pobl Izrael e-noa dibabet on tadou. Lakeet e-noa da greski niver an dud e-pad m’edont o veva e bro Ejipt, ha goudeze, dre nerz e vreh e-neus o zennet euz ar vro-se. 18 E-pad daou ugent vloaz e-neus maget anezo er goueleh. 19 Goudeze e-neus distrujet seiz poblad e bro Kanaan ha roet o douarou da dud Izrael. 20 Kement-se oll a badas war-dro pevar hant hanter kant vloaz. Goudeze e roas dezo barnerien beteg ar profed Samuel. 21 Neuze o-deus goulennet eur roue, ha Doue e-neus roet dezo Saül, mab Kis, eun den euz meuriad Benjamin, a renas e-pad daou ugent vloaz. 22 Goude beza dilamet e garg digantañ, e roas Doue dezo David da roue, ha dezañ eo e-neus roet an testeni-mañ : » Kavet am-eus e David , mab da Jesse, eun den da blijoud din, hag a zento ouzin e peb tra. ». 23 Eñ eo an hini e-noa Doue prometet dezañ e savje euz e lignez da Izrael eur Zalver, Jezuz. 24 A-raog e zonedigez, e-noa Yann embannet eur vadeziant a binijenn evid pobl Izrael a-bez, 25 ha pa edo war-nes echui e amzer e lavare : « N’on ket an hini a gred deoh e vefen. Med o tond war va lerc’h emañ an hini n’on ket din da ziskoulma e zandalennou. »\nOb 13, 26-33\nEr zinagog Antiokia, e lavaras Paol : 26 «Va breudeur, c’hwi, bugale Abraham, hag ar re a zo en o touez, doujuz da Zoue, deom-ni eo bet roet ar helou-se a zilvidigez. 27 Tud Jeruzalem hag o mistri o-deus dianavezet Jezuz, hag o kondaoni anezañ, o-deus sevenet komzou ar brofeded a vez lennet beb sabad. 28 Heb beza kavet gwir abeg ebed evid e lakaad d’ar maro, o-deus goulennet digand Pilat lakaad laza anezañ. 29 Ha p’o-doa sevenet kement a oa bet skrivet diwar e benn, e tiskennjont anezañ diouz ar hoad, d’e lakaad en eur bez. 30 Med Doue e-neus e adsavet a-douez ar re varo. 31 Hag e-pad meur a zevez e-neus en em ziskouezet d’ar re a oa pignet asamblez gantañ euz bro Halilea da Jeruzalem, int-i hag a zo bremañ testou dezañ dirag ar bobl.\n32 Ni ivez a zegas deoh ar Helou mad-mañ : ar bromesa greet d’on tadou, 33 e-neus Doue peursevenet evidom-ni o bugale, p’e-neus savet Jezuz a varo da veo, evel m’eo skrivet en eil salm : « Va mab out-te, me hirio am-eus da engehentet ».\nOb 13, 44-52\n44 D’ar zabad war-lerh prezegenn genta Paol e Antiokia-Pisidi, kêr a-bez, koulz lavared, a zeuas da zelaou Komz an Aotrou. 45 O weloud ar bobl tud a oa, e fuloras ar Juzevien ha gwall responchou a rejont da gomzou Paol. 46 Hardiseet, Paol ha Barnabas a lavaras neuze : « Deoh-c’hwi da genta, eo e oa da veza kemennet Komz Doue, med peogwir ne fell ket deoh he degemered ha ma kav deoh n’hoh ket din euz ar vuez peurbaduz, ni bremañ a dro war-zu ar bayaned. 47 Rag kement-se e-neus gourhemennet deom an Aotrou : « Da lakeet am-eus evid sklerijenna ar bobl, evid ma kasi ar zilvidigez beteg penn ar bed. » 48 Pa glevas ar bayaned kement-se, e oent laouen braz hag e rentent gloar da Gomz an Aotrou ; dond a reas d’ar feiz ar re oll a oa merket evid ar vuez peurbaduz. 49 Evel-se Komz Doue en em skigne dre ar vro a-bez.\n1 En deiziou-se e kreske niver an diskibien hag e hrosmole ar Hresianed a-enèb an Hebreed, ablamour ma veze greet nebeutoh a stad ouz o intañvezed er zervich pemdezieg. 2 An daouzeg a halvas an diskibien d’eur vodadenn veur hag a lavaras dezo : « N’eo ket deread deom dilezel komz Doue evid servicha ouz taol ; 3 klaskit kentoh en ho-touez, breudeur, seiz dén brudet mad, leun a Spered Santel hag a furnez, ha ni a fizio enno ar garg-se. 4 Ni, diouz on tu, en em ouestlo d’ar bedenn ha da zervich ar prezegèrèz. »\n5 Kement-se a oe kavet mad gand an oll, hag e oe dibabet Stefan, eun dén leun a feiz hag euz ar Spered Santel, Filip, Prokor, Nikanor, Timon, Parmenaz ha Nikolaz, eur prozelit euz Antiokia. 6 Degaset e oent di-rag an ebestel a astennas warno o daouarn en eur bedi.\n7 Kreski a ree komz Doue ha niveruz kenañ e teue da veza an diskibien e Jeruzalem ; ar veleien, eun niver braz anezo, a zuje d’ar feiz.\nOb 9, 26-31\n26 Pa oe erruet e Jeruzalem, Paol a glaske darempredi an diskibien ; med aon o-doa oll razañ, rag ne hellent ket dond da gredi e oa eñ eun diskibl. 27 Neuze Barnabaz a gemeras anezañ gantañ, hag e gasas da gavoud an ebestel ; diplega ’reas dezo e-noa, war an hent, gwelet an Aotrou, e-noa hemañ komzet outañ, e-noa e Damas prezeget gand hardisegez en ano Jezuz.\n28 Azaleg neuze, Paol a zaremprede anezo, ha ganto e kerze dre gêr Jeruzalem. Hardiz e prezege di-rag an oll, en ano an Aotrou. 29 Divizoud a ree ivez gand Juzevien hag a gomze gresianeg ha tabutal ganto, med ar re-mañ a glaske e lakaad d’ar maro. 30 Ar vreudeur, o veza klevet kement-se, a ambrougas anezañ beteg Sezarea hag ahano a lakeas anezañ da vond da Darz.\n31 An Iliz, dre ar Judea, ar Halilea ha bro Zamaria a-béz, a oa eta e peoc’h ; kreski ha kerzed a ree muioc’h-mui e doujañs Doue, gand sikour ar Spered Santel.\nOb 14, 21b-27\nPaol ha Barnabaz o-doa embannet ar C’helou-Mad e Derbe, ha greet eun niver braz a ziskibien ; ha goude-ze e teujont war o hiz, dre Listr, Ikonium hag Antiokia. 22 Startaad a reent kalon an diskibien hag o alia a reent da zelher mad d’o feiz. « Red eo deom, emezo, gouzañv kalz trubuillou, evid antreal e rouantèlèz Doue. » 23 E péb Iliz o-doa astennet o daouarn war ar gozidi, ha goude beza pedet ha yunet, o-doa fiziet anezo en Aotrou, an hini o-doa lakeet ennañ o feiz.\n24 Treuzi a reont neuze dre vro Pisidia evid mond da vro Pamfilia. 25 Goude beza prezeget ar Gomz e Perjé, e tiskennjont da Atalia, 26 ha mond goude-ze dre vor da Antiokia : Ahano eo e oant deuet, hag eno e oent bet fiziet e gras Doue, evid al labour kaset bremañ da-benn. 27 A-vec’h degouezet, ha bodet ganto an Iliz, o-doa disklêriet dezo kement e-noa Doue greet drezo, ha penaoz o-doa digoret dor ar feiz d’ar Baianed.\nOb 14, 5-18\nEn Ikonium, 5 payaned ha Juzevien a en em glevas gand o mistri evid gwallgas ha labeza an ebestel. 6 Ar re-mañ, o weled penaoz ez ee an traou, a yeas da glask repu er hêriou euz al Likaonia : Listr, Derbe, ha tro-war-dro. 7 Eno ivez eh embannent ar Helou-mad.\n8 E Listr e oa eun den ha n’helle ket chom war e dreid, ampechet ma ’z oa abaoe m’oa ganet, morse n’e-noa kerzet. 9 Eun deiz p’edo o selaou Paol o komz, hemañ a zellas mad outañ, hag o weled e-noa feiz da gaoud ar pare, 10 e savas e vouez da lavared : « Sav sonn war da dreid ! » Lammed a reas an den, kerzed a ree. 11 O weled ar pez edo Paol o paouez ober, moueziou e Likaoneg a zavas da lavared : « An doueou deuet da veza heñvel ouz tud a zo diskennet en on touez ». 12 Barnabas a reent « Zeus » anezañ, hag « Hermes » euz Paol, peogwir eo eñ eo a veze o kaozeal. 13 Beleg an Doue « Zeus-rak-kêr » a lakeas degas tirvi ha kurunennou dirag doriou kêr, hag a-unan gand ar bobl, e felle dezañ kinnig eur zakrifis.\n14 Pa glevjont kement-se, e rogas an ebestel Paol ha Barnabas o mantilli hag ez ejont a-benn-herr d’an dud en eur grial : 15 « O ! Oh ober petra emaoh aze ? emezo ; ni a zo tud tonket d’ar maro eveldoh. Ar Helou-mad a zegasom deoh eo ma tilezfeh ar zotoniou-se evid trei ouz an Doue beo, krouer an Neñv, an douar, ar mor ha kement a zo enno. 16 A-hed ar rummadou e-neuz lezet ar poblou payan da vond gand o hent o-unan, 17 heb paouez koulskoude da rei testeni dezañ e-unan oh ober vad, o tegas deoh euz an Neñv, glaoeier, amzer frouezuz ; o rei deoh magadurez a-leiz-kov ha levenez a-leiz-kalon. » 18 A-veh ma hellas ar homzou-se lakaad da zioulaad an dud, ha mired outo da ginnig eur zakrifis.\nOb 14, 19-28\nE-pad ma oa Paol ha Barnabe e Listr, 19 e tegouezas Juzevien, o tond euz Antiokia hag Ikonium. Ar re-mañ a zegasas an dud d’o menoz ; labezet e oe Paol ha stlejet er-mêz euz kêr ha dilezet ganto, o soñjal ez oa maro. 20 Med pa oe bodet an diskibien en-dro dezañ, e savas hag eh antreas e kêr. Antronoz gand Barnabas, ez eas da Zerbé. 21 Embannet o-doa ar Helou-mad e Derbe, ha greet eun niver braz a ziskibien, ha goude-ze e teujont war o hiz, dre Listr, Ikonium hag Antiokia. 22 Startaad a reent kalon an diskibien hag o alia a reent da zelher mad d’o feiz. « Red eo deom, emezo, gouzañv kalz trubuillou, evid antreal e rouantelez Doue. » 23 E peb lliz o-doa astennet o daouarn war ar gozidi, ha goude beza pedet ha yunet, o-doa fiziet anezo en Aotrou, an hini o-doa lakeet ennañ o feiz.\nOb 15, 1-6\n1 Eun nebeud tud a ziskennas euz ar Judea evid klask kentelia ar vreudeur : « Ma ne fell ket deoh, emezo, beza amdrohet, hervez Lezenn Voizez, n’hellit ket beza salvet ». 2 Trouz ha tabut a zavas etre Paol, Barnabas hag int-i. Neuze e oe divizet ez afe Paol ha Barnabas hag eun nebeud re all, beteg Jeruzalem, da houlenn o ali digand an ebestel hag ar gozidi war ar gudenn se. 3 Pourvei a reas lliz Antiokia da gement a oa red evid o beach. Tremen a rejont dre ar Fenisia hag ar Samaria, en eur gonta e troe ar bayaned war-zu Doue, ar pez a lakee kalz a levenez e-touez ar vreudeur. 4 Pa oent degouezet e Jeruzalem, e oent degemeret gand an lliz, an ebestel hag ar gozidi, hag e kontjont dezo kement e-noa Doue greet drezo.\n5 Tud deuet d’ar feiz euz rumm ar Farizianed a zeuas neuze da lavared e ranker amdroha ar bayaned, ha lakaad anezo da heulia Lezenn Voizez. 6 An ebestel hag ar gozidi a reas eur vodadenn da studia kenetrezo ar gudenn-se.\nOb 15, 7-21\nDond a ree payaned da gredi en Aotrou Doue, ha kement-se a lakee tabut da zevel e Iliz Jeruzalem. Neuze, 7 e savas Pèr da lavared : « Breudeur, emezañ, gouzoud a rit eo azaleg ar penn kenta, hag en ho touez, dre an dibab greet gand Doue, o-deus ar broiou payan klevet ganin-me Komz an Aviel, ha greet dezo testeni, o rei dezo, evel deom-ni, ar Spered Santel ; 9 heb ober kemm ebed etrezo ha ni, e-neus dre ar feiz, glanneet o halonou. 10 Neuze ’ta, perag beza dicheg e-keñver Doue, o lakaad war jouk an diskibien, eur yeo ha n’o-deus ket gellet on tadou dougenn, na ni kennebeud ? 11 Eur wech c’hoaz, dre hras an Aotrou Jezuz, her hredi a reom, eo ez om bet salvet eveldo o-unan. » 12 Sioul e chomas ar vodadenn a-bez, hag e oe selaouet Barnabas ha Paol o tisplega an oll zinou hag ar burzudou greet drezo gand Doue e-touez ar bayaned.\nOb 15, 22-31\n30 Ar re-mañ pa oent digouviet a ziskennas eta da Antiokia, hag eno e oe bodet an dud, evid rei dezo al lizer. 31 Laouen e oent, ha nerz-kalon a roe dezo kleved e lenn.\nOb 16, 1-10\nGoude beza kuiteet Antioch asamblez gand Silas, 1 e tegouezas Paol e Derbe hag e Listr. Setu ez oa eno eun diskib anvet Timote, e vamm a oa eur Juzevez deuet d’ar feiz, e dad eur Gresian. 2 Brud vad e-noa e-touez ar vreudeur e Listr hag e Ikonium. 3 Paol e-noa c’hoant d’her has d’e heul. E gemered a reas, hag eh amdrohas anezañ, rag ar Juzevien a oa o chom en andread-se a ouie oll oa e dad eur Gresian. 4E kement kêriadenn a veze gwelet ganto, Paol ha Silas a roe da anaoud ar reolennou bet divizet gand an ebestel ha kozidi Jeruzalem, hag e houlennent ma vefe sentet outo. 5 Startaad a ree eta muioh-mui ar feiz en Ilizou, hag e kreske an niver anezo euz an eil devez d’egile.\n5 Filip, diskennet en eur gêr euz bro Samaria, a embanne eno ar Hrist. 6 Eur bobl tud, oll a-unan, a grede ar péz a lavare Filip, pa glevent anezañ o komz ha pa welent anezañ oh ober burzudou. 7 Kalz a sperejou hudur, en eur youhal forz, a dehe kuit euz an dud a oa en o dalh, ha kalz a dud seizet pe ampechet a gavas ar pare. 8 Braz e oe al levenez er gêr-se.\n14 An ebestel chomet e Jeruzalem, o veza klevet he-doa ive bro Zamaria degemeret Komz Doue, a gasas dezo Pèr ha Yann. 15 Pa oent diskennet eno, ar re-mañ a bedas evid ar Zamaritaned, evid ma resevfent ar Spered Santel, 16 rag n’oa ket kouezet ar Spered Santel war hini e-béd anezo. N’o-doa resevet nemed ar vadeziant en ano Jezuz. 17 Astenn a reas eta Pèr ha Yann o dorn warno hag e reseve ar Zamaritaned ar Spered Santel.\nOb 10, 25-26.34-35.44-48\n25 D’an eil antronoz e tegouezas Pèr e Sezarea. Korneli, diouz e du, a oa ouz o gortoz. Pedet e-noa da zond e gerentiez hag e wella mignoned. Pa zegouezas Pèr, ez eas Korneli en arbenn dezañ ; gand doujañs ez eas d’an daoulin dirazañ evid e azeuli. 26 « Sao en da zav », eme Pèr dezañ ; hag e sikouras anezañ da zevel, « me kennebeud n’on nemed eun dén. »\n34 Neuze e stagas Pèr da gôzeal hag e lavaras : « E gwirionez, gweled a ran ne ra ket Doue hervez dremm an dud ; e kement pobl a zo, an néb a zouj dezañ hag a heuill ar justis a zeu mad dezañ. » 44 Pèr a oa c’hoaz o tisplega kement a oa bet c’hoarvezet pa gouezas ar Spered Santel war ar re oll o-doa selaouet ar Gomz.\n45 Sebezet e chomas an dud amdrohet a oa deuet da heul Pèr. Evel-se eta, beteg ar baianed a ziskenne warno bremañ ar Spered Santel. 46 Kleved a reent an dud-se o komz e yezou all hag o kanveuli braster an Aotrou Doue ; Pèr a gemeras adarre ar gomz : 47 « Daoust ha piou a hellfe mired na ve badezet en dour ar re-mañ hag o-deus resevet ar Spered Santel eveldom-ni ? » 48 Urz a roas d’o badezi en ano Jezuz-Krist ; hag int-i neuze a houlennas digantañ chom c’hoaz eun nebeudig deveziou.\nOb 15, 1-2.22-29\n1 Eun nebeud tud a ziskennas euz ar Judea evid klask kentelia ar vreudeur : « Ma ne fell ket deoh, emezo, beza amdrohet, hervez Lezenn Voizez, n’hellit ket beza salvet ». 2 Trouz ha tabut a zavas etre Paol, Barnabaz hag int-i. Neuze e oe divizet ez afe Paol ha Barnabaz hag eun nebeud re all, beteg Jeruzalem, da houlenn o ali digand an ebestel hag ar gozidi, war ar gudenn-ze.\n22 An ebestel hag ar gozidi, a-unan gand an Iliz a-béz, a zivizas neuze dibab en o-zouez tud da gas da Antiokia, asamblez gand Paol ha Barnabaz : Jud, lesanvet Barsabaz, ha Silas, o-daou galloudeg e-touez ar vreudeur.\n23 Fiziet e oe enno al lizer-mañ : « An ebestel, ar gozidi hag ar vreudeur, d’ar vreudeur deuet a-douez ar Baianed hag a zo o chom e Antiokia, er Siria hag er Silisia, salud deoh ! 24 Klevet on-eus ez eus eet tud euz on-touez deom-ni d’ho strafuilla gand o homzou, héb beza bet urz e-béd euz or perz, hag o-deus evel-se lakeet douetañs en ho spered. 25 Setu perag on-eus divizet, oll a-unan, dibab kannaded da gas davedoh gand or breudeur ker Paol ha Barnabaz. 26 Tud int hag o-deus gouestlet o buez da zervich Jezuz-Krist on Aotrou.\n27 Kas a reom eta Jud ha Silaz evid displega deoh, dre o homzou, ar memez tra. 28 Rag ar Spered Santel ha ni on-eus divizet chom héb lakaad samm all e-béd warnoh nemed kement-mañ hag a zo réd : 29 diwallit da zebri kig bet provet d’an idolou, da eva gwad, da zebri kig chatal bet mouget, d’ober hudurnez. Diwallit ouz kement-se hag e reoh mad. Salud deoh ».\nOb 16, 11-15\nGand Paol, 11 om eet er vag e Troas hag on-eus skoet war eeun da Zamotras, hag antronoz da Neapolis ; 12 ahano ez om eet da Filip, brasa kêr a oa e bro Makedonia, trevadenn roman. Chomet om eno eur pennad amzer. 13 Da zeiz ar zabad ez om eet er-mêz euz kêr, evid mond war ribl eur ster beteg eul leh a zoñje deom beza eul leh a bedenn. Eet war on azez, on eus komzet ouz ar merhed a oa eno bodet. 14 Unan anezo anvet Lidia, eur varhadourez moug euz kêr Tiatir hag a adore dija Doue, a zelaoue gand evez, rag an Aotrou e-noa digoret he halon evid ma vefe war evez ouz komzou Paol. 15 Pa oent bet badezet, hi ha tud he zi, e pedas ahanom evelhen : « peogwir ho-peus kredet am-eus feiz en Aotrou, deuit d’am zi da loja. » Red e oe deom senti outi.\nOb 16, 22-34\nE kêr Filip, 22 e tirollas ar bobl a-eneb dezo. Ar bretored a lakeas diframma o dilhad diwarno hag o skourjeza. 23 Goude beza roet kalz taoliou dezo, e taoljont anezo er prizon. Greet e oe d’ar gwardou teurel evez outo. 24 Ha peogwir e-noa resevet an urz-se, e taolas anezo en toull donna, o zreid stardet e pejou koad.\nOb 17, 15.22 – 18, 1\n15 Ar re a oa oh ambroug Paol a yeas beteg Atena ha goudeze e teujont en-dro gand urz da lavared da Zilas ha da Dimote dond beteg ennañ kenta ma hellfent.\n30 Ha Doue bremañ, heb delher kont euz an amzer ma oent dianaoudeg, a embann d’an dud o-deus oll hag e peb leh da jeñch buez. 31 Rag merket e-neus an deiz ma teuio da varn ar bed gand justis, dre an hini e-neus dibabet. An asur a gement-se e-neus roet d’an oll o sevel anezañ a-douez ar re varo. 32 O kleved ano euz adsao ar re varo, lod a reas goap, lod all a lavaras : « Ni da glevo war gement-se eun dro all bennag ».\n33 Evel-se eo e kuiteas Paol anezo. 34 Lod koulskoude a jomas gantañ hag a zeuas d’ar feiz, evel Denez an Areopajad, hag eur vaouez anvet Damaris, ha re all c’hoaz ganto. 18 1 Pa guiteas Atena, Paol a yeas da Gorint.\nOb 1, 1-11\n1 Va levr kenta, Teofil, am eus kontet ennañ kement e-neus greet ha kelennet Jezuz abaoe ar penn-kenta, 2 beteg an deiz ma oe pignet d’an Neñv, goude beza roet e gemennadurez, dre ar Spered Santel, d’an ebestel e-noa dibabet. 3 Leun a vuez, e teuas dirazo goude e basion ; ouspenn eur wech e-noa merket dezo kement-se ; e-pad daou ugent devez e-noa en em ziskouezet dirag o daoulagad, ha komzet ganto euz rouantelez Doue. 4 E-pad m’edo o preja ganto, e kemennas dezo chom heb kuitaad Jeruzalem, med chom da hortoz eno promesa an Tad, an hini, emezañ, ho-peus klevet ganin : 5 « Ar vadeziant en dour e-noa roet Yann, med er Spered Santel eo e vezoh-hwi badezet dizale. »\n6 Bodet e oant eta hag e rejont outañ ar goulenn-mañ : « Aotrou, daoust ha bremañ eo deuet ar mare dit da adsevel ar rouantelez evid Izrael ? » 7 Respont a reas : « N’ho-peus ket da houzoud evid pe da boent eo bet deiziet kement-se gand an Tad en e halloud. 8 C’hwi a-vad, a resevo nerz o veza ma tiskenno ennoh ar Spered Santel hag e vezoh testou din e Jeruzalem, dre vro Judea ha Samaria a-bez ha beteg ar penn pella euz ar bed. »\nOb 18, 9-18\nE Korint, 9 eun nozvez, en eur weledigez, an Aotrou a lavaras da Baol : « Bez dineh, kendalh da brezeg, arabad dit tevel, 10 rag me a zo ganit ha den na grogo ennout evid ober droug dit, rag eun niver braz a dud er gêr-mañ a zo galvet da veza din. » 11 E-pad bloaz hanter e chomas Paol eno dalhmad o prezeg Komz Doue.\n12 D’ar mare m’edo Gallion prokonsul en Akaia, e savas an oll Juzevien a-eneb Paol, hag e tegasjont anezañ dirag al lez-varn : 13 « An den-mañ, emezo, a zegas an dud da zervicha Doue en eun doare ha n’eo ket hervez al Lezenn ». 14·Paol a oa o vond da respont, pa lavaras Gallion d’ar Juzevien : « Ma vije bet ano euz eur gwall daol bennag, pe euz eun dra mezuz, am-befe degemeret ho klemm deoh, Juzevien, evel just. 15 Med peogwir e sav trouz etrezoh diwar-benn kelennadurez, geriou, diwar ho Lezenn deoh, an dra-ze a zell ouzoh. Ne fell ket din barn war draou evel-se. 16 Hag e kasas anezo er-mêz euz al lez-varn. 17 Neuze e teuas an oll da gregi e Sosten, rener ar zinagog. Kanna ’rejont anezañ dirag al lez-varn. Gallion avad ne gemeras tamm perz ebed e kement-se. 18 Paol a jomas c’hoaz eur pennad mad a amzer, e Korint ; goudeze e kuiteas ar vreudeur hag e kemeras al lestr evid mond d’ar Siria. Prisilla hag Akuila a oa asamblez gantañ. Eur gouestl e-noa greet ; setu perag e-noa lakeet touza e vleo e Sankrea.\nOb 18, 23-28\n23 Goude beza chomet eur pennad amzer e Antiokia, ez eas Paol kuit ; Goudeze ez eas adarre en hent hag e welas bro Galatia ha bro Frijia an eil goude eben evid kalonekaad an oll ziskibien. 24 Eur Juzeo, anvet Apollos, ginidig euz Aleksandria, a oa degouezet e Efez ; eun den helavar e oa ha gwizieg war ar Skrituriou. 25 Desket oa bet dezañ Hent an Aotrou, ha gand eur galon virvidig e prezege hag e kelenne heb fazi war gement a zelle ouz Jezuz, daoust ma ne anaveze nemed badeziant Yann. 26 Gand hardiesegez e stagas da brezeg er zinagog med p’o devoa e glevet Prisilla hag Akilaz a gemeras anezañ en e bart-e-unan evid diskouez dezañ sklerroh c’hoaz Hent Doue. 27 Hag o veza m’edo en e zoñj mond da Akaia, ar pez a gavas mad ar vreudeur, ar re-mañ a skrivas d’an diskibien evid ma rafent eun degemer mad dezañ. Pa oe degouezet, e oe, dre hras Doue eur zikour vad evid an dud fidel, 28 rag galloud e lavariou a zeue a-benn euz ar Juzevien dirag an oll, pa zeue dre ar Skrituriou da ziskouez oa Jezuz ar Mesias.\nOb 1, 12-14\n12 Kuitaad a reas neuze an Ebestel menez an Olivez, ha distrei da Jeruzalem ; ar menez n’edo ket pell ahano : héd eun deveziad bale d’eun deiz-sabat. 13 Pa oent distro, e pignjont d’ar gambr uhel, el leh ma reent o demeurañs. Eno edo Pèr, Jakez hag Andre, Filip ha Tomaz, Bertele ha Maze, Jakez mab Alfe, Simon ha Jud, mab da Jakez. 14 Oll, a-unan, e vezent aketuz da bedi gand eun nebeud merhed, en o zouez Mari, mamm Jezuz, ha gand e vreudeur.\nOb 1, 15-17.20a.20c-26\n15 En deveziou-ze, Pèr a zavas en e zav e-touez ar vreudeur. Bez-ez oa eno bodet war-dro c’hweh-ugent dén, hag e lavaras : 16 « Réd e oa kas da benn ar péz e-noa lavaret ar Spered Santel er Skritur Zakr, dre deod David, diwar-benn Judaz, deuet da rén ar re o-doa kemeret krog e Jezuz ; 17 unan ahanom e oa ; bet e-noa lod en or servich.\n20 Skrivet eo e leor ar Salmou : « Ra vezo goullo e di, ha dén e-béd o chom ennañ » ; ha c’hoaz : « Ra zeuio unan all da gemered e garg ». 21 Bez’ ez eus gwazed hag a zo deuet d’on heul, e-pad an oll amzer ma kerze Jezuz en or penn, 22 azaleg badeziant Yann beteg an deiz m’eo bet lamet diganeom. Réd eo eta e teufe unan anezo da veza test ganeom euz e adsao da veo. »\n23 Daou a oe lakeet war ar reñk ; Jozef anvet Barsaba ha lesanvet Justus, ha Mazeaz. 24 Greet e oe neuze ar bedenn-mañ : « Anaoud a rez, Aotrou, kalon an oll, diskouez deom pehini euz an daou-mañ az-peus dibabet 25 evid kemer, er garg a abostol, ar plas e-neus dilezet Judaz evid mond d’al leh m’ema ». 26 Tennet e oe d’ar plouz ha Mazeaz eo a oe dibabet ; hag azaleg neuze e kemeras reñk gand an unneg abostol.\nOb 7, 55-60\nEn deiziou-se, setu Stefan di-rag ar Yuzevien a glask e gondaoni. 55 Ar Spered Santel o leunia e galon, e zellou troet war-zu an neñv, Stefan a welas gloar Doue ha Jezuz en e zav en tu dehou da Zoue. 56 « Setu emezañ, ma welan digor an neñvou, ha Mab an dén en e zav en tu dehou da Zoue ». 57 Youhal a-bouez-penn a rejont en eur stouva o diskouarn, hag e sailljont warnañ oll asamblez. 58 Sacha a rejont anezañ er-mêz euz kêr ha staga d’e labeza. An testou o-doa lakeet o dillad e-harz treid eur pôtr yaouank anvet Saul.\n59 E-pad m’edont ouz e labeza, e ree Stefan ar bedenn-mañ : « Aotrou Jezuz, digemer va spered ». 60 Neuze e plegas e zaoulin hag e youhas forz : « Aotrou, na damall ket dezo ar pehed-mañ ». Ha neuze e kouskas er maro.\nOb 19, 1-8\n1 E-pad m’edo Apollos e Korint eo e tegouezas Paol e Efez. Tremenet e-noa dre horre ar vro. Kavoud a reas eno eun nebeud diskibien, 2 hag e houlennas outo : « Ha resevet ho-peus ar Spered Santel pa oah deuet d’ar feiz ? » – « Med, emezo dezañ, n’on-eus ket klevet zoken ober ano euz Spered Santel. » 3·Goulenn a reas Paol : « Peseurt badeziant ho-peus eta resevet ? » – « Badeziant Yann », emezo. 4 Ha Paol adarre : « Eur vadeziant evid cheñch buez eo a roe Yann, eñ a houlenne digand ar bobl kredi en hini a zeufe war e lerh, da lavared eo e Jezuz. »\n5 E zelaou a rejont, hag e oent badezet en ano an Aotrou Jezuz. 6 Astenn a reas Paol e zorn warno, hag ar Spered Santel a ziskennas warno. Staga rejont da gomz e yezou ha da brofedi. 7 Bez’ ez oa anezo oll eun daouzeg gwaz bennag.\n8 Mond a reas Paol d’ar zinagog, hag e-pad tri miz, gand hardiesegez e tivizas diwar-benn Rouantelez Doue. Dalhmad e veze o klask degas d’ar feiz ar re anezo a veze ouz e zelaou.\nOb 20, 17-27\nMall warnañ da zond en-dro da Jeruzalem goude beza treuzet ar Gres, e reas Paol eun ehan e Milet. 17 Euz Milet, Paol a halvas da zond davetañ kozidi lliz Efez. 18 Pa oent digouezet e lavaras dezo : « Goûd a ouzoh petra eo bet va darempredou ganeoh abaoe m’on degouezet en Azia. 19 Servichet am-eus an Aotrou gand eur galon izel, e-kreiz an daerou hag an trubuillou deuet din dre droiou-kamm ar Juzevien. 20 N’on bet morse lezireg war gement a helle ober vad deoh, er hontrol eo, prezeget am-eus, kelennet am-eus, koulz dirag an oll hag en ho tiez. 21 An testeni a roen a halve ar Juzevien koulz hag ar bayaned da jeñch buez, da drei ouz Doue ha da gaoud feiz e Jezuz an Aotrou. 22 Ha bremañ me, dalhet gand ar Spered, a zo en hent da vond da Jeruzalem. N’ouzon ket petra zeuin eno da veza. 23 Med, n’eus forz penaoz, ar Spered Santel a gemenn din, euz an eil gêr d’eben, ez eus chadennou ha trubuill ouz va gortoz. 24 Va buez va-unan, n’he-deus evidon talvoudegez ebed, klask a ran kas da benn va redadenn hag ar zervich bet fiziet ennon gand Jezuz an Aotrou : rei testeni da Aviel gras Doue. 25 Hiviziken, her gouzoud mad a ran, ne weloh mui va dremm, c’hwi oll hag am-eus tremenet en ho touez en eur embann ar Rouantelez. 26 Setu perag e hellan rei hirio an testeni-mañ : divlamm on euz gwad an oll. 27 Morse n’on ket bet lezireg ; er hontrol eo, mennad Doue en e bez am-eus roet deoh da anaoud.\nOb 20, 28-38\nEn eur gimiadi ouz ar gozidi lliz Efez, e lavare Paol dezo : 28 « Evesait warnoh hoh-unan ha war an dud a zo fiziet ennoh ; evito e-neus ar Spered Santel greet ahanoh episkobed evid beza pastored Iliz Doue, dasprenet gantañ dre e wad e-unan. 29 Gouzoud mad a ran e teuio en ho touez bleizi kriz pa vezin eet kuit, ha n’o-do damant ebed d’an dropell. 30 Euz ho touez zoken e savo tud, dezo komzou fallagr evid sacha ganto diskibien d’o heul. 31 Bezit war evez eta, dalhit soñj n’am-eus ehanet, noz-deiz e-pad tri bloaz, gand daerou, da guzulia peb hini ahanoh.\n32 Ha bremañ e fizian ahanoh e Doue hag e komz e hras, gouest da zevel an Iliz ha da rei o hêrez d’ar re oll a zo santeleet. 33 N’am-eus c’hoanteet nag arhant nag aour, na dilhad den ebed. 34 An daouarn-mañ, her gouzoud a rit hoh-unan, o-deus pourveet da va ezommou ha da re va hompagnuned. 35 Henn diskouezet am-eus deoh dalhmad eo evel-se, o poania, eo e tleer dond war zikour an dud dinerz ha delher soñj euz ar homzou e-noa lavaret an Aotrou e-unan : « Brasoh levenez a vez o rei eged o reseo ».\n36 Goude ar homzou-se, ez eas war e zaoulin, asamblez ganto oll, hag e pedas. 37 An oll neuze a zirollas da ouela, hag ez eent a-dro-vriad gand Paol evid pokad dezañ. 38 Glaharet e oant dreist oll ablamour m’o-doa e glevet o lavared ne welfent mui e zremm. Goudeze e oe ambrouget beteg al lestr.\nOb 22, 30 ; 23, 6-11\nHarzet e oa bet Paol e Jerusalem. 30 Antronoz, komandant ar gohortenn a c’hoanteas gouzoud heb douetañs ebed a betra oa tamellet Paol gand ar Juzevien, urz a roas da zijadenna anezañ ha da voda ar veleien vraz gand ar Huzul-meur a-bez ha diskenn Paol da vond dirazo.\n23 6 Goud a ouie ez oa dirazañ diou gostezenn hini ar Saduseaned hag hini ar Farizianed, neuze e youhas e-kreiz ar Huzul-meur : « Breudeur, farizian on, mab da farizianed ; ablamour d’am esperañs en adsao ar re varo da veo eo ez on degaset dirag al lezvarn ». 7 A-veh m’e-noa echu da ziskleria kement-se, ma savas dizemgleo etre Farizianed ha Saduseaned hag e oe disparti etre an dud. 8 Hervez ar Saduseaned, n’eus nag adsao da veo, nag elez, na spered, e-leh ar Farizianed a gelenn ez eus anezo. 9 Neuze e savas eur pez karnach. Hiniennou euz ar skribed diouz kostezenn ar Farizianed a zavas hag a zisklerias stard : « Ne gavom netra da rebech d’an den-mañ… ha m’e-nije komzet eur spered outañ pe eun êl 10 Hag o veza ma ’z ee an traou gwasoh gwaz, ar homandant, gand aon na ve draillet Paol ganto, a roas urz d’ar zoudarded da ziskenn evid e denna euz o zouez hag e gas a-nevez d’ar hastell-kreñv.\n11 En noz war-lerh, an Aotrou a zeuas dirag Paol hag a lavaras dezañ : « Dalh mad ! rag emaout o paouez rei din testeni e Jeruzalem hag e ranki rei din ivez testeni e Rom.\nOb 25, 13-21\n13 Ar roue Agrippa ha Berenis, deuet da zaludi Festus, a zegouezas e Sezarea. 14 Ha peogwir e taleent eno eur pennad, Festus a gomzas d’ar roue diwar-benn Paol. « Amañ, emezañ, ez-eus eun den bet dalhet er prizon gand Felisius. 15 E-pad m’edon e Jeruzalem, ar veleien vraz ha kozidi ar Juzevien a zo deuet d’am havoud da zougenn klemm a-eneb dezañ ha goulenn ma ve kondaonet. 16 Respontet am-eus dezo n’oa ket kustum ar Romaned da rei eun den tamallet heb na vefe bet lakeet dirag e damallerien ha roet tro dezañ d’en em zivenn a-eneb an tamallou greet dezañ. 17 En em gavet int eta amañ, hag heb dale tamm, antronoz end-eeun, am-eus kemeret plas el lézvarn ha roet urz da zegas an den-se. 18 Pa oant bodet en-dro dezañ, an damallerien n’o-deus kavet da damall dezañ netra euz an traou grevuz edon o hortoz. 19 N’o-doa da rebech dezañ, n’ouzon ket petra diwar-benn o hredennou dezo ha dreist oll diwar-benn eun den anvet Jezuz hag a zo maro, med hervez Paol a zo beo atao. 20 O veza ma ne ouien ket penaoz dirouestla ar gudenn-se, am-eus kinniget dezañ mond da Jeruzalem evid beza barnet eno war gement-se, 21 Med Paol e-neus greet galv da varnedigez e veurded an Impalaer, ha me am-eus roet urz d’e zelher er prizon beteg ma vo kaset dirag an Impalaer ».\n16 Pa oem en em gavet e Rom e oe roet aotre da Baol da jom en e di e-unan gand eur zoudard evid e ziwall. 17 Tri devez war-lerh e pedas ar pennou braz euz ar Juzevien da zond davetañ. Pa oent degouezet e lavaras dezo : « Va breudeur, me, daoust n’am-eus greet netra a-eneb ar bobl, nag a-eneb al lezennou deuet deom digand on Tadou, a zo er prizon abaoe m’on bet lakeet e Jeruzalem etre daouarn ar Romaned. 18 Goude beza greet goulennou ouzin, e felle dezo rei din va frankiz, o veza ma n’oa netra war va hont hag a veritfe ar maro. 19 Med peogwir edo ar Juzevien a-eneb din, am-eus ranket gelver an Impalaer da varner, n’eo ket avad m’am-befe bet difiziañs euz tud va bro ; 20 setu perag am-eus goulennet ho kweled ha komz ganeoh, rag ablamour da Esperañs Izrael eo e tougan ar chadennou-mañ ».\nEuz ar mintin beteg an noz e klaskas Paol o degas d’ar feiz en eur gomz euz Jezuz azaleg lezenn Voizez hag ar brofeded. 24 Lod a oe desevet gand ar pez a lavare, lod all ne felle ket dezo kredi. Neuze, e lavaras Paol dezo : 28 « Red eo deoh gouzoud eo d’ar bayaned eo bet kaset ar zilvidigez. Int-i a zelaouo.»\n30 E-pad daou vloaz penn-da-benn e vevas Paol evel-se, diwar e goust e-unan hag e roe degemer da gement-hini a zeue d’e gavoud. 31 Embann a ree rouantelez Doue, gand hardiesegez ha gand frankiz e kelenne kement a zelle ouz Jezuz Krist an Aotrou.\nOb 2, 1-11\n1 Pa zegouezas deiz ar Pantekost, edont oll bodet asamblez. 2 A-greiz peb kreiz e teuas euz an Neñv eun trouz heñvel ouz hini eur gorventenn ; an ti m’edont ennañ a oe karget a-bez gantañ. 3 Neuze e weljont evel teodou tan a en em ranne da blava war beb hini anezo. 4 Oll e oent karget euz ar Spered Santel hag e stagjont da gomz e yezou all evel ma roe dezo ar Spered Santel da lavared.\n5 Hogen e Jeruzalem ez oa o chom Juzevien devod, ginidig euz an oll vroiou a zo dindan an Neñv. 6 O veza klevet an trouz-se, eur bobl tud a zegouezas war al leh. Strafuillet e oent, rag peb hini a gleve anezo o komz en e yez dezañ. 7 Souezet, estlammet e oent, hag e lavarent : « An dud a zo o komz aze, daoust ha n’int ket oll Galileaned ? 8 Penaoz eta eh intent anezo peb hini ahanom e yez e vamm : 9 Parted, Meded, Elamitiz, tud euz ar Mezopotamia, euz bro Judea, euz ar Hapadosia, ar Pont, an Azia, 10 ar Pamfilia, an Ejipt, euz al lodenn euz al Libia a sko war Ziren, Romaned o chom amañ, 11 oll Juzevien koulz ha Prozelited, Kretiz hag Arabed, ni o hlev o tiskleria en or yez burzudou Doue ».


merzheriet - Wikeriadur\nSavet diwar merzher-, pennrann ar verb merzheriañ, ur glebiadur notet -i-, hag an dibenn-ger -et\nAnv-gwan-verb ar verb merzheriañ\n— [...]. Lakit dilhad evel va re-me, ha den ne ray van evit ho kwelet, rak ar re fall a zo dre ar vro, a gav dezho oc'h bet ivez merzheriet er memes taol gant ho kenvreudeur. — (Lan Inizan, Emgann Kergidu 1, Brest, 1877, eil emb. Al Liamm 1977, p. 44.)\n— [...], en deuz lazet d'ezho c'houeac'h soudard varnugent a dennou fuzil, hag en doa ho lazet abalamour m'o doa merzeriet, gand ar grizder ar grisa, eun tiad tud n'o doa great drouk da hini anezho. — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 95.)\nA-hed e vuhez e oa bet boufonet ha merzheriet gant Dudley, gwallgaset gant e donton Vernon hag e dintin Petunia. — (J.K. Rowling, lakaet e brezhoneg gant Mark Kerrain, Harry Potter ha Maen ar Furien, An Amzer embanner, 2012, p. 65.)\ngalleg : martyrisé (fr) , supplicié (fr)\nAdtapet diwar « https://br.wiktionary.org/w/index.php?title=merzheriet&oldid=209534 »\nKemmoù diwezhañ degaset d'ar bajenn-mañ d'an 21 Gwe 2015, da 08:42.


Stumm eus an 10 Gen 2019 da 18:44\nreplaced: a W → a W (2) using AWB\nStumm eus an 10 Mez 2017 da 13:58 (kemmañ)\nStumm red eus an 10 Gen 2019 da 18:44 (kemmañ) (dizober)\nD (replaced: a W → a W (2) using AWB)\n'''Santez Hilda''', pe '''[[Hild]]''', pe '''[[Hilda Whitby]]''' (war-dro 614-680), a oa [[abadez]] en [[abati Hortlepool]] da gentañ, en [[abati Whitby]], en [[Northumbria]], goude. Brudet e oa he furnezh, ha dont a rae rouaned da c'houlenn ali diganti. Lakaet eo bet da santez gant an ilizoù katolik, reizhkredennek, hag anglikan.\nGanet e oa '''Hilda''' pe Hild e lez [[Ceredig ap Gwallog]], roue brezhon [[Elmet]], ma oa repuet he zad Hereric, forbannet diouzh lez he goureontr, ar roue [[Edwin Northumbria]]. Kontammet e voe he zad.\nUr pennadig goude e timezas Hereswith da [[Æthelric]], breur da [[Anna East-Anglia]].\nAdtapet diwar « https://br.wikipedia.org/wiki/Dibar:MobileDiff/1822103 »


Diffusion du mardi 20 août 2019 Durée : 5min\nO tostaat emañ fin ar vakansoù skol, cheñchamantoù a vo gant ar studierien nevez o deus tapet ar vachelouriezh e miz Gouere. E morlenn Brest ez eus bet ur c'hrenig-douar dimeurz goude merenn. Kinniget ez eus ur pezh c'hoari e Oceanopolis er mare mañ, muioc'h evit 9 000 den o deus gwelet anezhañ.\nFin ar vakansoù a vo a-benn nebeut. Chom a ra devezioù vak memes tra, met bez 'vo an distro skol ar sizhun a zeu evit ar re yaouank. Dizoloiñ a raio lod outo bed ar studioù. En o zouez emañ Josephine, triwec'h bloaz. Tapet he deus ur meneg "mat tre" e-keñver ar vachelouriezh. Ha mont a raio da studial da Sciences Po Pariz, en ur rann ispicialised war North Amerika. Koulzkoude n'oa ket-hi gwall zedennet gant skiantoù an den e penn kentañ al lise.\nUr c'hrenig-douar a zo bet e morlenn Brest\nA-raok div eur hanter dimeurzh goude merenn ez eus bet ur grenadenn a 2,9 war skeul Richter. Ar c'hreiz o vezañ pevar c'hilometrad er-maez eus Brest. N'eus ket bet distruj ebet war a seblant. Ar c'hren-douar diwezhañ e Penn ar Bed a oa e gourenez Kraozon e miz Meurzh.\nNe weler ket pesked na loened mor nemetken e Oceanopolis e-kerzh an hañv\nAbadennoù ispicial 'zo kinniget d'an dud ivez, e-giz hini "Spluj" e anv. Savet eo bet ar pezh c'hoari mañ gant Teatr Piba ha c'hoariet muioc'h evit 200 gwech. E-tro 9 000 a arvesterien o deus sellet outañ e Akarium Brest. Rener arzel ar strollad hag ar raktres eo Thomas Cloarec.\nDiffusion le jeudi 19 septembre 2019 de 19:00 à 19:10\nDiffusion le mercredi 18 septembre 2019 de 19:00 à 19:10\nDiffusion le mardi 17 septembre 2019 de 19:00 à 19:10\nDiffusion le lundi 16 septembre 2019 de 19:00 à 19:10\nDiffusion le vendredi 13 septembre 2019 de 19:00 à 19:10\nDiffusion le jeudi 12 septembre 2019 de 19:00 à 19:10\nDiffusion le mercredi 11 septembre 2019 de 19:00 à 19:10


Ar bleizi hag ar sent | Becedia\nC’hoarvezet eo da veur a sant e Breizh e vefe bet lonket e azen pe e varc’h gant ur bleiz ha raktal e voe rediet al loen ferv da stlejañ an arar e plas al loen debret. Goude-se en defe graet anezhañ ar c’hentañ ki evit tud dall er bed. En em ziskouez a ra ivez Sant Brieg bezañ «mestr ar bleizi» p’eo gouest reishaat ur bagad bleizi gourdrouzus. Disheñvel-tre istor Sant Ronan, pa ne seblant ket e vefe e bal diskouez evel darn vras an istorioù all, ez eo mestroniet bed al loened gouez ha rannadur an egor gant an dud ha gant Doue. Gwir eo e tiskouez ar vojenn ur sant Ronan o rediañ ar bleiz da leuskel da vont an dañvad a oa bet paket gantañ, met ouzhpenn da-se e « «adkroge gant ar burzhud-se bewech ma veze un dagadenn bleizi en trowardroioù ». Diouzh un tu all ez eo tamallet ar sant gant ar Geben da «dreiñ da vleiz da vare al loar nevez», met ivez da wastañ tropelladoù an trowardroioù, ha da dagañ an dud zoken. Padal, m’eo kustum sant Ronan sioulaat ar chas ferv sañset kaset da wiriekaat e zigablusted, ouzhpenn da se e kas merc’h ar Geben a varv da vev, pa oa bet mouget gant un tamm bara, goude ma vefe bet bac’het en un arc’h, evit ma vefe bet tamallet ar sant da vezañ bet skrapet anezhi.\nPezh a gaver boutin en tri darvoud-se : pezh a zegouezh gantañ e-keñver ar bleizi, ar chas pe ar plac’hig, e tiskouez Ronan bezañ an hini a c’hell mestroniañ ar c’harvanoù, an hini a zistard pezh a oa stardet (geol ar bleiz, genou ar plac’h), digeriñ a ra pezh a oa serret (geol ar chas).Moarvat en deus bet da hêrezh perzh un doue keñveriet gant an deiziadur Galian loar-heol, lec’h ma rank ur miz loar bezañ tennet ur wech ar mare. Alese e vefe deuet ivez an dro-lavar pobl «mirout al loar diouzh ar bleiz» ha kredennoù all.


Žemaitija - Wikipedia\n(Adkaset eus Samogitia)\nŽemaitija en Europa.\n5 rannvro istorel Lituania: Aukštaitija Lituania Vihan Dzūkija Žemaitija Sudovia\nSamogitia pe Žemaitija (lituaneg; samogitianeg: Žemaitėjė) zo unan a bemp rannvro dudoniel Lituania, lec’hiet e gwalarn ar vro. Ar gêr vrasañ enni zo Šiauliai. Anavezet eo Žemaitija evit hec’h istor (Dugelezh Samogitia zo bet ar vro pe rannvro bagan diwezhañ) hag he sevenadur dibar, hag ar samogitianeg disheñvel mat diouzh al lituaneg standart (ur yezh eo hervez ar standardoù etrevroadel (ar statud a yezh zo bet roet d’ar samogitianeg e 2010), hogen ur rannyezh nemetken hervez Lituaniz o-unan).\nAn anv Samogitia zo bet roet d’ar vro gant Kornogiz. Stumm dazkemmet an anv orin lituanek e vefe. Gellout a reer enta implijout an anv Samogitia pa gomzer ag ar vro istorel (cf. Dugelezh Samogitia) ha Žemaitija pa gomzer ag ar rannvro lituaniat a-vremañ.\nAnv ar rannvro-se a dalv "Izeldirioù" e yezh ar vro.\nGweledva a Žemaitija.\nKlotañ a ra tamm-pe-damm Žemaitija (n’he deus ket ur statud melestradurel ha politikel gwall sklaer) gant meur ag apskritis (rann diriadel a Lituania): ul lodenn vihan ag apskritis Kaunas, lodenn gornogel a hini Šiauliai, apskritis Tauragė, hini Telšiai, ha norzh re Klaipėda ha Marijampolė.\nUr gompezenn vras eo al lod bras a Žemaitija.\nKêrioù brasañ Žemaitija zo (anvioù e samogitianeg war-lerc'h):\nŠiauliai/Šiaulē (127 059 annezad)\nMažeikiai/Mažeikē (40 572 annezad)\nTelšiai/Telšē (30,011 annezad) – “kêrbenn” a reer anezhi.\nTauragė/ Tauragie (27 862 annezad)\nPlungė/Plongi (23 187 annezad)\nKretinga (21 452 annezad)\nSkuodas/Skouds (7 358 annezad)\nArouezioù istorel Samogitia.\nA-raok savidigezh Dugelezh-Veur Lituania e oa Samogitia renet gant noblañs ar vro. En ur gronikenn e vez graet anv a zaou zug Samogitia o doa sinet e 1219 ur feur-emglev gant Volhynia. War-lerc’h, en XIIIvet kantved, e teuas da vout ur vro waz da Lituania daoust mar beze bihan levezon an Dur-Meur enni. Gant-se, da vare ren roue kentañ Lituania, Mindaugas, e rae ar Samogitianed gant ur politikerezh emren e-keñver o enebourion: kenderc’hel a raent ar stourm a-enep d’ar Varc’heion douger-kleze goude ma voe sinet ur feur-emglev a beoc’h etre ar re-mañ diwezhañ ha Mindaugas.\nE-pad 200 vloaz he doa bet Samogitia ur roll pennañ en istor Lituania o talañ ouzh emled ar Stad Teutonek ha meur a wezh e faezhas ar Samogitianed Marc’heion Livonia war tachennoù emgann Saulė (1236), Skuodas (1259) ha Durbe (1260).\nDav e voe bet da Jogaila ha Vytautas dilezel Samogitia ouzh he reiñ d’an Urzh Teutonek e 1382, 1398 ha 1404… hogen, en ur souten dre guzh emsavadegoù ar Samogitianed e 1401 ha 1409. War-lerc’h o faezhidigezh e Grunwald e 1410 hag ar brezelioù da heul e tilaoskas ar Varc’heion Deutonek ar vro da Zugelezh-Veur Lituania.\nAnnezidi diwezhañ o tegemer ar feiz kristen e voe bet ar Samogitianed (1413). Disheñvel e oa aozadur sokial Samogitia diouzh hini Lituania: muioc’h a gouerion zieub a oa enni, ha bihanoc’h e oa an domanioù labour-douar.\nUnan a rannvroioù unvanañ Lituania a-fet genelelezh eo: n’eus enni bihannniver kenelel ebet koulz lavaret (en enep da reter ar vro mard eo stank a-walc’h ar minorelezhioù polonek ha rusianek). En hanterenn gentañ ag an XIXvet kantved e voe Žemaitija unan eus brasañ kreizennoù sevenadurel Lituania.\nNebeutoc’h-nebeut a Žemaitijaned a gomz samogitianeg war ar pemdez dre ma ra muioc’h-mui an dud gant al lituaneg standart. Neoazh, klasket e vez amañ hag ahont reiñ ur plas d’ar (rann-)yezh-se ouzh ar panelloù pe er skolioù (e skolioù zo a-c’hwael).\nDesachañ a ra Žemaitija un nebeud touristed e Palanga (kêr gouronkañ) hag e Park Broadel Žemaitija (Žemaitijos nacionalinis parkas), ennañ diwezhañ koadeier ha lenn Plateliai. Al lod bras ag an douristed a zeu ag ar peurrest a Lituania pe ag ar broioù tost (Latvia, Polonia, Rusia, Alamagn).\nAdtapet diwar « https://br.wikipedia.org/w/index.php?title=Žemaitija&oldid=1637159 »\nDernière modification le 13 Ebr 2015, à 23:55


Cheñch stumm a raio kazetenn an Télégramme adalek warc'hoazh © Radio France - Katell UGUEN\nEr c'heleier emberr e reomp anv deus Jean Kergrist, deus an Télégramme mod nevez ha deus eil film Rouanez an erc'h.\nObidoù Jean Kergrist a zo bet dalc'het bremaik e Kergrist Moeloù\nJean Hamon e anv gwir a oa un arzour engouestlet, bet savet gantañ arvestoù brudet 'giz Le Clown Atomique. Un dregont levr bennak en oa skrivet Jean Kergrist... Kergrist, anv kêriadenn bro Fisel 'lec'h 'oa bodet ouzhpenn 400 a dud tuchantig evit laret kenavo d'ar furlukin. Evel e vignon Jean Moalic, bet o stourm e Plogo gant Jean Kergrist.\nTélégramme mod nevez\nWarc'hoazh e vo un neuz nevez gant kazetenn an Télégramme. Dizale e cheñcho ivez ar stummoù niverel met hiziv eo ar stumm paper 'ni gemm. Gant div lodenn distag 'barzh an Télégramme, setu 'pezh a zispleg Pascal Bodéré, eil penn redaktour ar gazetenn.\nDieubeeeeet, digaaaabestrr !!!\nDigarezit ac'hanomp met chom a raio stank ar ganaouenn en ho spered. Warc'hoazh e vo embannet film nevez Rouanez an erc'h. Adkavet e vo Elsa, Anna, Kristoff, Olaf ha Sven. Bet omp ni da c'houlenn o soñj digant bugale Tregon.


Llanddewi Ysgyryd - Wikipedia\nIliz Llanddewi Ysgyryd.\nLlanddewi Ysgyryd (saoznekaet e Llanddewi Skirrid) zo ur gêriadenn hag ur barrez e Kembre, e Sir Fynwy. Emañ er biz da Y Fenni, e hanternoz ar gontelezh.\nAnvet eo ar gêriadenn diwar an iliz, gouestlet da sant Dewi, hag ar ger Ysgyryd a ra dave d'un dorgenn, Ysgyryd Fawr (486 metr), a zo enni. Emañ an tolead war harzoù reter Park Broadel Bannau Brycheiniog.\nAdtapet diwar « https://br.wikipedia.org/w/index.php?title=Llanddewi_Ysgyryd&oldid=1723109 »\nKemmoù diwezhañ degaset d'ar bajenn-mañ d'an 18 Her 2016, da 10:49.


Journal de Renaud Camus, vendredi 19 décembre 1986\ncréée le mardi 13 janvier 2015, 11 h 05\nmodifiée le vendredi 24 mars 2017, 23 h 14Vendredi 19 décembre 1986, 4 heures. Les Italiens ne sont pas meilleurs que nous ni que quiconque dans leurs rapports avec l’Iran ~~~ ~~~~~~~~~. ~~’~~~~ ~~~~~ ~~~~~~ ~~’~~~~ ~~~ ~~~~~~~~~~~ ~~~~ ~~~~~~ ~~~~ ~~~~~~~ ~~~~~~~~~ ~~~~~~~~~~~~~ les événements d’aujourd’hui. ~~~ ~~~~~~ ~~~~~~~~, ~~~~~~~~~ ~~~~~~~~~~~ ~~’~~~ ~~~~~~, ~~~~~~~~~~, ~~ ~~~~~~, ~~’~~~~~~ ~~~~~~~~~~. ~~~~ ~~~~~~~~ ~~~ ~~~~~ ~~~~ ~~~ ~~~~~~ ~~~~~ ~~~’~~~ ~~~ ~~~~~~~ ~~~~ ~~~~~~~~~ ~~~~~ ~~’~~~~~ le bateau avec ~~ ~~~~ ~~~~~ ~~~ ~~~~~~~~~~~, ~~~~~~~ ~~~ ~~~~~ ~~~~ ~~~~~~. ~~~ ~~~~~ ~~~~~~~ ~~’~~~~~~~~. ~~~~~~~~~~ ~~~~ ~~~~~~~~~, ~~~~~~~~ ~~ ~~~~~ ~~~~~~~~~~ ~~~~~~~~~, ~~~~~~~~~~~ ~~~ ~~~~~~~ ~~~~ ~~~~~~~~~. L’affaire a été ~~~~~~~~~~ ~~~~~~, ~~~ ~~~~~ ~~~~~~~~~ ~~~~~~~. ~~~~ ~~~~ ~~~~~~~~~ ~~~ ~~~~~ ~~~~ ~~~~~~~~~~ ~~~~~~ ~~~~~~~~~~~ ~~~ ~~~ ~~~~~~ ~~~~~~~~ ~~~~~~ ~~~~~ ~~~ ~~~~~~~. ~~~ ~~~~~ ~~~~~~~~~ ~~~ croire qu’il n’y ~~~~~ ~~~~~~~~~~ ~~~~ ~~~~~ ~~~~~~~~~~~~~ ~~~~~~~~~~~, ~~~ ~~’~~~ ~~~~~~ ~~~~~ ~~~~~~~ ~~~~~~~~~ ~~~ ~~~~~~~~~ ~~~’~~~ ~~ ~~~~~~ ~~ ~~~~~, ~~~~~~ ~~~~~ ~~~ ~~’~~ ~~~~~~~ ~~~~~~~~~ ~~’~~~~~~ ~~~~~~~~~~, et ne désire ~~~~~ ~~’~~~~~~ ~~~~ ~~~ ~~~~~~~~ ~~~~~ ~~~~. ~~~ ~~~~~~ ~~~~~~, ~~~ ~~~ ~~~~~~~~~~~~~ ~~~ ~~~~ ~~~~~. ~~~ ~~~~~~~~~ ~~~~~~~ ~~~ ~~~~~~~~~~~ ~~~~~~~. ~~~~~ ~~~~~~~~~~~~ ! ~~~~ ~~~~ ~~~~~~~~~~~~~ sont libres ! La ~~~~~~~~~ ~~~~ ~~~~~ ~~~ ~~~~~ ~~~ ~~~~~ ~~~~~~ ~~~~ ~~~~~ ~~~~~~~~, ~~~ ~~~~~~~~ ~~ ~~~ ~~~~~~~~~ ~~~~ ~~’~~~~~~~ ~~ ~~~~ ~~~~~~~ ~~~~~ ~~~~~~ ~~~~~~~~, ~~~ ~~~~ ~~~~~~~ de l’homme avec ~~~~~ ; ~~~~ ~~~~~ ~~~ ~~~~~ ~~~~~ ~~~ ~~~ ~~~~~~~~~ ~~~~~~~~~~ ~~~~ ~~~ ~~~~~~ ~~ ~~~ ~~~~~~~~~ ; ~~~ ~~~~ ~~~ ~~~~~~~~ ~~~~~ ~~~~~~~ ~~~~~~ ~~~~~~~~~~~~~ ~~~~~ ~~~ ~~~~~~~~ et vers la mort…\nTous ~~~~ ~~~~~ ~~~~~~~~~~~~ ~~~~~~~~~~~ ~~~ ~~~~~~~~ ~~~~~ ~~’~~~~~, ~~~~~ ~~~ ~~~~~~ ~~~ ~~~ ~~~~~~, ~~~~~~ ~~’~~~ ~~’~~~~~~~~~ ~~~ ~~~~~ ~~~~~~ ~~~~ ~~~~~~~, ~~~~~~~~~~~~ ~~~~ ~~~~~~~~~~~~ ~~~~~~~~~~~~~~, et leurs dirigeants ~~~~~~ ~~~~~~ ~~~~ ~~~~ ~~~~~~~~~~, ~~~~ ~~~~~~~~~~ ~~~ ~~~~ ~~~~~. ~~~~-~~~ ~~~’~~~ ~~~ ~~~~~~~ ~~~~ ~~~~~~ ~~~ ~~~~~~~~~~ ~~~~ ~~~~~~ ~~~~~~~~~ ~~~~~~~~~~~ ~~~ ~~~~~ ~~ ~~~~~ ? ~~~ gouvernement de Téhéran, ~~~~~, ~~~~~~ ~~~ ~~~~~~~~ ~~~~ ~~~~~~~ ~~~~~ ~~~~~~~~ ~~’~~~ ~~~ ~~~~ ~~~~~~~~~~~~~~~, ~~~~ ~~~ ~~~~~~~~~ ~~~~~~ ~~~~ ~~~~~~ ~~~~ ~~~~~~~~~ ~~~~~ ~~~~ ~~~~~-~~~ ~~ ~~~~~~~~ ~~~~~ ~~~~~. Ne faudrait-il pas ~~~~~~~~~~ ~~~ ~~~~~~~~ ~~~~ ~~~~~~~ ~~~~~ ~~~~ ~~~~~~~~~ ~~~~~~~ ~~~~ ~~~~~~~ ? ~~’~~~~ ~~’~~~~~~~~ ~~~~~ ~~~ ~~~~~~~~~~ ~~~~~~~~~~, ~~~~~. ~~~~~ ~~~ ~~~~~~ ~~~~~~~~~~~~ ~~~~ ~~~~~~ ~~~ ~~~~~~~ ~~~ l’abdication, l’humiliation, le ~~~~~~~~~, l’échec.\nQuestion ~~~~~~~~~~~~~~, ~~~~~~~~~~, ~~~ ~~~~ ~~~~~~~ ~~~~ ~~~~~~~~ ~~~ ~~~~ ~~~~~~~~~~~~~ ~~~ ~~~~~~~ ~~~ ~~’~~~~ ~~~~~ ~~~~ : ~~~ ~~~~ ~~~~~~~~~ ~~~ ~~~~~~~~ ~~ ~~~~~~~~~ ~~~~~~ ~~~~~~~, ce dont ils ~~~~~ ~~~~~~~~~~~~~ ~~~~~~~~~, ~~~~ ~~~ ~~~~~~~~~ ~~~~~ ~~~~~ ~~~~ ~~~~~, ~~~~~~~-~~-~~~ ~~~~~~~~~ ~~~~ nôtres ?\nLa ~~~~~~~~~~~, ~~~~~~~~~~ ~~~ ~~~~~~, ~~~~~~~~~ ~~~~~ ~~~~ ~~~~~~~~~ ~~~~~~~~~~~~ “~~~~ ~~~~~~~~~~”, ~~~~~~~~~~~ ~~’~~~~~~~~ leurs œuvres à ~~’~~~~~~~~~~, ~~~ ~~~~~~ ~~~~~~, ~~~~~~ ~~~ ~~~~~~, ~~~~~ ~~~ ~~~~~. ~~~ ~~~ ~~~~~~~~~~~~ ~~~~~~~~~~ ~~~~ ~~~~~~ ~~~~~~~~~~~ “~~~~~~” ~~~~ ~~ ~~~~ ~~~~~ ~~~~~~~~. ~~’~~~~~~~~~~~, ~~~~~~~~~~, ~~~~~ ~~~~~~~ que cette belle ~~~~~~~~ ~~~~~~~~ ~~’~~~~~~~ ~~~~~, ~~’~~~~ ~~~~ ~~~~~~ ~~~~~~~~~ “~~~~~~~~~~~~~” ~~~~~~ ~~~ ~~~~~~ ~~~~~~ ~~~~~~~~~~~~~~~~ ~~~ ~~~~~~, ~~’~~~~~~ ~~~ ~~~’~~~ ~~~ ~~~~~~~~ ~~~~~, ~~~~ ~~’~~~~ ~~~~~~~~~. ~~~~~ ~~~ cette pensée mélancolique, ~~~~~~ ~~~~~~~~~ ~~~~ ~~~~~~~~~ ~~~ ~~~~~ ~~~~ ~~~~~~~~~~ ~~~~~~~~~~~, ~~~~ ~~~~~~~~~~~ ~~~~~~~ : ~~~~ ~~~~~~~~~~~ ~~~ ~~~~~ ~~~~ ~~~~~~~~~~ ~~~~~~~~~~, ~~~~~~~~~~, ~~~~~~~ ~~’~~~~~~~. ~~~~ ~~~~~~~~~~~~~ ~~~ ~~~~ ~~~~~ les produits de ~~~ ~~~~~ ~~~~~~~~, ~~’~~~~ ~~~~ ~~~~~ ~~~~~~~~~~~~~ ~~~~ ~~~ ~~~~~~ ~~~~ ~~~~~~~ portées.\nInterruption, ~~~~~ tard. Visite ~~~ ~~~~~~~~~. ~~’~~~~~ ~~’~~~~~~~~ ~~~~~~~~, ~~~ ~~’~~~ ~~~~~~~~ ~~~~~~~~~, ~~~~~ ~~~~ singulière excitation érotique. ~~’~~~~ ~~~~ ~~~~~~~~ ~~~~~~ ~~~ ~~~~~ ~~~~~~~ ~~~~ ~~~ ~~~~~~ ~~~~~ ~~~ ~~~~~ ~~’~~~~~~~~~~~ ~~~ ~~~~~~~~~~ ~~~ ~~~ ~~~~~~~~. ~~~ ~~’~~~ ~~~~ ~~~~~~ ~~~ ~~~ ~~~~~, ~~~~~~ à Domenico, déjà, ~~~~ ~~~~~ ~~~~ ~~~~~ ~~ ~~~~~~~ ~~~~. ~~~ ~~ ~~’~~~~~~~~ ~~~~~~ ~~~ ~~~~ ~~~~~~~, ~~~ ~~’~~~ ~~~~~ ~~~~~~ ~~~~~ violé. Pour ~~~~~~ dire, ~~~~ ~~~ ~~’~~ ~~~~ ~~~ l’air de trop ~~~ ~~~~~~~~~. ~~~~~~~ ~~~ ~~~ ~~~~ ~~~~~~~~, ~~~~~, ~~~~ ~~’~~~~~~~~~~ ~~~ ~~~~~~~~ ~~’~~~~ ~~~~~~~~ ~~ ~~’~~~~~~, ~~~~ ~~~~~~ ~~~~ ~~~~~~~ ~~~ ~~~~~~~ ~~ ~~~~~~~~ ~~~ ~~~~~~ ~~~~~~~, offerte à la ~~~~~~~~. ~~~ ~~~~~~~~~ ~~~~ ~~~~~~~~~, ~~~ ~~~~ ~~~~~~~~, ~~ ~~~~~ ~~~~ ~~~~~~~~, ~~~~~ ~~~~~~~~~ ~~~~~~ ~~~~ ~~~ ~~~~~~~~. ~~~ ~~’~~ ~~~~~ ~~~~ ~~~ ~~~~~~, ~~~ ~~’~~ ~~~~~ pas les pins ~~~~~~~~~, ~~~ ~~’~~ ~~~~~ ~~~ ~~~~~ ~~~’~~~-~~~~~~~ ~~~ ~~~~. ~~~~ ~~~~~~~~ ~~~~~~~~~~ ~~~~ ~~~ ~~’~~~~~~ ~~~ ~~~~~~~~~ : ~~~ ~~~~~~ ~~~~ ~~~~~~~~ ~~’~~~~ ~~~~ ~~~~~~~~~~~~~~~~~ ~~~~~~, ~~~~ ~~~~~ est à peine ~~~ ~~~~~, ~~~ ~~~~~~~ ~~~ ~~~~~~ ~~~~~~~~~~~ ~~~~~ ~~~~~~~~ ~~ ~~~ ~~~~~~~~~. ~~~~~ ~~~ ~~~~ ~~~~~ ~~~~ ~~~~~ ~~~ ~~~~~, ~~~~~ ~~~~ ~~~~~~ ~~~ ~~~~~~~~~ ~~~ ~~~~~ de ses vergers. ~~~~~~ ~~~~~~~~~~~~ ~~~~ le bosco, ~~ ~~’~~~~~~ ~~~~~~~~~~ ~~~ ~~’~~~~~~~~~ ~~~ ~~~ ~~~~~~, ~~~ ~~~~ ~~~~~~~, ~~~~ ~~~~~~~~~~ ~~’~~~ ~~~~ ~~~ ~~~~~~ ~~~ tailler.\nLa ~~~~~~~~ de Casse-Noisette m’a ~~~~~~~~~ ~~~~~~~~~~~~~ déprimé, allez savoir ~~~~~~~~~. ~~~~~~~~~~, ~~~ ~~~~~~, ~~ ~~~ ~~~~~~, la Fantaisie op. ~~~ ~~~ ~~~~~~~ ~~~~ ~~~~~~~~~~~~~, ~~~ ~~~~~~ ~~~~~~~~~ ~~~ ~~~~~~~~ ~~~ ~~~~~~~. ~~~~~-~~~~~ ~~’~~~~~~~~ ~~~~~~~~ ~~~~~-~~~~~ ~~~~~~ ~~~~~ ~~~~~~~~~ à la musique ? ~~~~~ ~~~ ~~~~~~~ ~~~~~~~~~~ ~~’~~ ~~~~~ ~~~~~~~ ~~~~ ~~~~ ~~~ tête.\nNous ~~~~~~~ ~~~~~~~ ~~~~~~’~~ ~~~ ~~~~~~ ~~~ ~~~~~~, ~~~~~ ~~~~~~~~~ ~~~ ~~~~~~~~~~ ~~~~~~~~~~~~~~ ~~~~~~~~~~~~. ~~’~~~ ~~~ ~~~~~ des centaines cet ~~~~~~~~, ~~~~~~~ ~~~ ~~~~~ ~~~~~ ~~~’~~~~~~ ~~’~~~~~, ~~~ ~~~ ~~~~~~. ~~~~~~~ ~~~ ~~~~~~~~ ~~~~~~~~~~~ ~~’~~~ ~~~~~~~~ ~~~~~~. ~~~ ~~~~ ~~~~~ ~~~’~~~ ~~~~~~~~~~ ~~~ ~~~~~ ~~~ ~~~~~~, ~~~~~~ par définition (peut-être ~~~~~~~) ~~~~~ ~~~~~~~. ~~~~~ ~~~~ ~~~~~~~~ ~~~~~~~ ~~~ ~~~~~~~~~~~ ~~~~~~~~~ ~~~~~ ~~~ ~~~~~~~~~~ ~~’~~~~ ~~~~~~~~~~~ ~~~~~ ~~~~~~~~~ (~~~ ~~~~~~ ~~~ ~~~~~~ ~~~~~~~~ ~~~~~~~~ ~~~~ ~~~~~~~~~~~…).


Brezel saoz-hag-irakian - Wikipedia\nSoudarded saoz e-tal Bagdad d'an 11 a viz Even 1941\nAr brezel saoz-hag-irakian a vez graet eus ur brezel berr etre ar Rouantelezh-Unanet ha gouarnamant broadelour Rouantelezh Irak e-pad an Eil Brezel-Bed. E reuz a reas etre an 18 a viz Ebrel hag an 30 a viz Mae 1941. Daoust d'e verrder e echuas ar brezel gant kreñvadur bezañs ar Saozon er vro, distro ar rejant a-du gant Breizh-Veur, ar priñs Abdul Illah, ha gant kresk droukrañs ar vroadelourien a-enep ar vonarkiezh a-du gant Breizh-Veur. Diouzh tu an Irakiz e voe 2500 den lazhet pe dianadet ha 6000 prizoniad ha 1200 den lazhet pe dianadet diouzh tu Breizh-Veur.\nRouantelezh Irak a oa dizalc'h en un doare ofisiel abaoe an 3 a viz Here 1932 met chom a re dindan gward Breizh-Veur. Ar skrid-emglev saoz-hag-irakian eus 1930 a briente dizalc'hiezh ar vro dindan un nebeud divizoù. Aotren a rae ar Saozon da gaout kampoù er vro ha hag ar gwir a roe d'o soudarded da dremen en holl ar vro. Displijet e oa kalz Irakiz gant an dra-se ha ne soñje ket dezhe e oa dizalc'h o bro da vat peogwir e oa c'hoazh ur vonarkiezh meret gant Breizhveuriz en he fenn. Fellout a rae da Vreizhveuriz mirout o c'hrog war eoul-maen Irak. Ezhomm o doa eus ur gouarnamant a-du gante evit un hevelep strategiezh.\nE 1939, gouarnamant Breizh-Veur a bouezas war ar rejant Abdul Illah evit ma tisklêrfe ar brezel d'an Trede Reich goude aloubadeg Polonia. Koulskoude e lavaras ar c'hentañ ministr Rachid Ali al Gaylani, a-enep Breizh-Veur, ne oa ket evit terriñ an darempredoù diplomatek gant Alamagn. Goude bezañ bet rediet da reiñ e zilez e reas un taol-Stad e 1941 mes ne ziskaras ket ar vonarkiezh. Abdul Illah a oa kemeret e lec'h gant ur rejant all, na oa ket ken a-du gant ar c'hevredad gant Breizh-Veur. Ali, deuet kentañ ministr en-dro, a glaskas strishaat gwirioù ar Vreizhveuriz divizet e skrid-emglev 1930. Ne oa ket a-du gant an Nazied en un doare disklêriet, met kroget e oa d'en em glevet gant an Trede Reich. Nebeut amzer goude ma oa kemeret ar galloud gantañ, unan eus e zivizoù kentañ a oa nac'hañ dilestradeg an eil brigadenn eus an 10vet rannarme indian e Bassorah.\nFellout a ra dezhañ mont a-du gant an Ahel hag esperout a ra un harp milourel a-berzh an Alamaned. Sinañ a reas un emglev kuzh gant kannadour Italia. Raktresiñ a rae an destenn unaniñ Siria hag Irak, ha broadelañ an eoul-maen. Ar gompagnunezh vroadel krouet evel-se a oa da vezañ renet da 75% gant Alamagn hag Italia. En eskemm e lezfe Siria-Irak tri zachad kreñvaet eus 25 km pep hini, en-dro da borzhioù-mor, d'an Italianed ha d'an Alamaned.\nTroc'het e oa an eoulsan etre puñsoù an Iraq Petroleum Company ha Haifa, e Palestina, gant an Irakiz a gasas an eoul-maen da Dripoli e Liban, dindan evezh Renad Vichy.\nKomandant arme Breizh-Veur er Reter-Kreiz a roas an urzh da gas an 10vet rannarme troadegiezh indian eus Breizh-Veur, renet gant ar jeneral Edward Quinan. Dilestrañ a reas ar soudarded e Bassorah d'an 18 a viz Ebrel 1941. Ar pal kentañ a oa kemer ha difenn porzh Bassorah a oa sellet gant Churchill evel ur porzh n'hallent ket dioueret da verañ an dafar a zeue eus ar Stadoù-Unanet. Ur gefridi all a oa cheñch gouarnamant Irak ha gwareziñ mad Breizh-Veur er vro.\n↑ L'Armée de l'Air de l'armistice. 4. Le Levant, Aerostories\nLondon Gazette du 02/07/1946 Danevell ar jeneral Archibald Wavell diwar-benn an emgannoù en Irak hag e Siria eus ar 7 a viz C'hwevrer betek ar 15 a viz Gouere 1941, pp 3438 ha goude.\nLondon Gazette du 13/08/1946 ; Rapport du général Archibald Wavell sur les opérations en Irak, en Syrie et en Iran du 10 avril 1941 au 12 janvier 1942.\nFrançois de Lannoy, "La guerre en Irak", 39-45 Magazine n°195 miz Du 2002.\nColonel David Smiley, Au cœur de l'action clandestine. Des Commandos au MI6, L'Esprit du Livre Éditions, 2008 (troidigezh Irregular Regular, 1994).\nJohn Bagot Glubb Pacha, Soldat avec les Arabes, Plon, 1958.\nThe Household cavalry at war : First Household Cavalry Regiment gant ar c'horonal Everard Humphrey Wyndham (1888-1970, MC) - ti-embann Gale & Polden Ltd - Aldershot - 1952.\noberenn an istorour Robert Lyman gouestlet da vrezel Irak 1941 (skeudennoù niverus)\nThe Other "Gulf War"—The British Invasion of Iraq in 1941\nIraq 1941 (Kronologiezh)\nLec'hienn gouestlet d'an RAF e-pad ar brezel-se\nLec'hienn gouestlet da emgannoù al Lejion arab a gemeras perzh er brezel\nAdtapet diwar « https://br.wikipedia.org/w/index.php?title=Brezel_saoz-hag-irakian&oldid=1636837 »


Os Lusíadas (distaget [uʒ luˈzi.ɐðɐʃ]) zo ur meurgan portugalek skrivet gant Luís de Camões hag embannet evit ar wech kentañ e 1572. Sellet a reer ouzh an oberenn-se evel an hini bouezusañ en istor al lennegezh portugalek. Er meurgan-se e veuler an ergerzher Vasco da Gama (1469–1524) en doa nevez-kavet un hent da vageal betek Indez. Dek kan zo e-barzh Os Lusíadas ha 1 102 boz zo en holl.\nGolo Os Lusíadas, embannadur 1572.\nEn oberenn eo meulet beajoù moraerien Portugal er XVvet hag er XVIvet kantved. Keñveriet eo bet Os Lusíadas ouzh meurganoù bras evel an Aeneis gant ar barzh latin Vergilius (Iañ kantved kent JK) pe c'hoazh an Ilias henc'hresianek gant Homeros. Skrivet e voe gant Camões pa oa hennezh en harlu e Macau. Moullet e voe e 1572, tri bloaz goude distro ar barzh da Bortugal.\n(pt) Wikimammenn, testenn glok e portugaleg\nAdtapet diwar « https://br.wikipedia.org/w/index.php?title=Os_Lusíadas&oldid=1864555 »\nDernière modification le 30 Gen 2020, à 21:45\nKemmoù diwezhañ degaset d'ar bajenn-mañ d'an 30 Gen 2020, da 21:45.


Leukippos - Wikipedia\n(Adkaset eus Leükippos)\nGwallidigezh merc'hed Leukippos gant Rubens.\nLeukippos (henc'hresianeg : Λεύκιππος / Leúkippos) a oa mab Gorgofone ha Perieres. Pried e oa da Filodike, merc'h an doue-stêr Inac'hos, ha tad e oa da Foibe hag da Hilaeira, hag ivez da Arsinoe, mamm da Asklepios (hervez doareoù zo eus ar vojenn).\nKastor ha Polydeukes a skrapas merc'hed Leukippos, Foibe hag Hilaeira, hag a zimezas ganto. Savet gwarizi en Idas ha Lynkeüs, nized Leukippos, ha lazhet Kastor ganto. Roet e voe an divarvelezh da Bolydeukes gant Zeus, ha da Gastor da-heul war e c'houlenn.\nUr mab da Herakles hag Eurytele, merc'h da d-Thespios\nLeukippos zo ivez anv ur prederour hellazat, gwelout Leukippos (prederour).\nMab Poimandros, lazhet gant e dad dre wallchañs.\nAdtapet diwar « https://br.wikipedia.org/w/index.php?title=Leukippos&oldid=1851766 »


Buhez ar Sent/1894/Visant a Baol - Wikimammenn\nBuhez ar Sent/1894/Visant a Baol\n◄ Kamill Lellis Visant a Baol Jerom Emilian ►\nEvit guir, n’ez euz seurt tud reuzeudik ebed, na bihan na braz, na koz na iaouank, na goazed na merc’hed, ha n’en defe ket klasket rei eur zikour bennag d’ezho. Sevel a eure da genta eur goumpagnunez beleien, hanvet neuze Beleien ar Mision hag hirio Lazaristed, evit rei misionou d’ann dud divar ar meaz ; rak kredi a rea, ha n’e ket heb abeg, n’oa ket ar re-ma desket aoualc’h var guirioneziou ar relijion : ar pez a ioa kaoz d’ezho da veva e meur a zizurs, heb gouzout d’ar zur avechou e pec’hent o veva evelse.\nD’ar mare-ze oa truez guelet e pe stad oa lakeat ar Pikardi, ar Champagn hag al Lorreenn gant ar vrezel, ar gernez, hag ar c’hlenvejou speguz a ioa deuet d’ho heul. Ar Zant ne espernaz ken nebeut nag he boan nag he amzer evit sikour tud ar broiou-ze enn ho dienez, ha d’al Lorreenn hebken ekasaz betek pemp kant mil skoet ha kant mil lur ouspenn. Ann holl o devoa kement a istim hag a respet evithan ma rinse peb hini he ialc’h evit rei arc’hant d’ezhan da ober aluzenn. Kas a eure ive misionerien d’ann Afrik, el leac’h m’oa bet he-unan e kaptivite, ha beteg enezenn Madagaskar.\nAdtapet diwar « https://br.wikisource.org/w/index.php?title=Buhez_ar_Sent/1894/Visant_a_Baol&oldid=27828 »\nKemmoù diwezhañ degaset d'ar bajenn-mañ d'an 8 Du 2011, da 19:39.


Manifestadeg Unite the Right 2017 - Wikipedia\nAr Vanifestadeg Unite the Right 2017 (lesanvet the Charlottesville rally) a oa bet ur vanifestadeg gant an Alt-right e Charlottesville (Virginia), e Stadoù-Unanet Amerika etre an 11 hag an 12 a viz Eost 2017. Ar pal a oa enebiñ ouzh ar fed ma vefe lamet delwenn Robert Edward Lee eus ar gêr.\nE-touez ar vanifesterien e oa dreistbeliourien wenn, broadelourien wenn, nevez-kengevredidi, nevez-Nazied, ha bezenoù armet.\nAr vanifestadeg a oa troet feuls pa voe kejet etre ar vanifesterien hag an enep-manifesterien. D'an 12 a viz Eost, o welet ar feulster o kreskiñ, gouarnour Virginia Terry McAuliffe a lakas e plas ar Stad a reuziad o lakaat war-raok e oa re a zañjer evit ar bobl hag e c'hellfe mont war washaat. Dindan un eurvezh, ar Virginia State Police a zisklêrie e oa difennet ar vanifestadeg dre ar feulster a oa enep lezenn a-berzh ar vanifesterien. Div eurvezh war-lerc'h, un den a vlenie un oto hag a flastre marvus ur vaouez (Heather Heyer) hag a gloaze 19 a dud all, an holl anezho enep-manifesterien.\nJeff Sessions penn ar justis stadunanat a embanne goude an darvoud e oa sponterezh hag a roe urzh da gregiñ gant un enklask diazezet war ar garg a "torfed kasoni". A-raok an dagadenn sponterezh ouzhpenn a dud gloazet a a oa bet, un 19 bennak e-pad an emgannoù straed. Daou archer a zo marvet goude an darvoud feuls pa voe kouezhet ur viñsaskell eus ar polis.\nAn oto implijet evit ar gwalldaol.\nRebechoù a oa bet savet a-enep ar prezidant Donald Trump dre ma ne veze ket bet skoet kreñv a-walc'h gantañ en e c'hentañ kemennadenn war ar vroadelourien wenn disklêriet en devoa nemetken e oa an darvoud awenet gant "hatred, bigotry and violence on many sides". En desped d'an tagadennoù mamm ar vaouez yaouank muntret (Susan Bro) he devoa skrivet dezhañ war Twitter:\n“Thank you, President Trump, for those words of comfort and for denouncing those who promote violence and hatred [...]”.\nAn darvoud-se en deus bet lakaet war-raok an torr gouennel a vez er Stadoù-Unanet ha ne ya ket war zigresk.\nUn ezel d'ur bezenn. Armet eo gant ur vindrailherez rak hervez lezenn ez eo posubl dougen un arm e straedoù Stad Virginia.\nEus un tu un dreistbeliour gwenn oc'h ober ar salud Nazi eus an tu all ur vaouez enep-manifestadeg.\nEnep manifesterien o tagañ un den.\nNazied o tagañ ar polis.\nAn archerien o tifenn lec'h ar gwalldaol.\nAr prezidant Donald trump o embann ez eo kablus an daou du hag ez eo ret d'ar justi stadunanat bezañ garv gant an dud feuls "troublemakers".\nAdtapet diwar « https://br.wikipedia.org/w/index.php?title=Manifestadeg_Unite_the_Right_2017&oldid=1767396 »\nKemmoù diwezhañ degaset d'ar bajenn-mañ d'an 1 Gwe 2017, da 06:49.


Fellout a ra da Unvaniezh Demokratel Breizh ober en un demokratelezh tost hag o defe an holl dud o lod en he mont en-dro, justis ha frankiz warni. Reoliataet e vefe an armezh marc'had gant ar politikerezhioù foran, a-unan ha reizh-mat, ur wezh rannvroelaet evit gwir, ar rannvroioù tapet ganto galloudoù-lezenniñ ha galloud war an tailhoù.\nEkologour eo UDB\nAr vuhez pemdez hag holl damanioù hor buhezioù a vezo cheñchet gant an dispac'h kenrouedad hag ar c'hemmoù ekologel. Dav eo soñjal en-dro ar rouedadoù armezhel, penaos tremen-distremen, an tiez evit diorren ur « berzh glas », an troiadoù berr. Spi en devez UDB en un ekologiezh a-unan.\nIdentelezh ar Vretoned, digor hag unvan, an en-dro ha glad breizh, a ziskouez ur skeudenn greñv er Republik. Abalamour d’he ferzh dibar war dachenn an ekonomiezh hag he liammoù kreñv war-zu ar mor. Breizhat eo departamant al Liger Atlantel ha gouzañv a ra ekonomiezh ar Rannvro gant an disparti melestradurel-se. Pinvidigezhioù ha brud startijenn Breizh a zo anavezet war dachenn Bro C’hall a-bezh.\nGouzout hiroc'h: Sortie du livre...\nGouzout hiroc'h: Landerneau à...\nLenn an holl bennadoù\nGouzout hiroc'h: Différenciation :...\nGouzout hiroc'h: "L’autonomie est...\nGouzout hiroc'h: Stad a zifrae...\nEntretien de Christian Guyonvarc'h par France Bleu Breizh Izel\nGouzout hiroc'h: Entretien de...\nGouzout hiroc'h: Lycée Jean Moulin...\nGouzout hiroc'h: Refus de classe...\nGouzout hiroc'h: Vote du budget...\nGouzout hiroc'h: Intervention de...


Rouantelezh Araokania ha Patagonia - Wikipedia\nRouantelezh Araokania ha Patagonia\nRouantelezh Araokania ha Patagonia zo ur rouantelezh zo bet klasket sevel e Patagonia e dibenn an XIXvet kantved gant un anvanturour gall, Antoine de Tounens, harped gant pennoù ar bobl Mapuche, er su d'ar stêr Biobío, e douaroù a zo da Chile hag Arc'hantina hiriv. Perquenco e oa ar gêr-benn.\nTachenn Rouantelezh Araokania ha Patagonia.\nOrélie-Antoine Iañ, Roue Araokania ha Patagonia .\nAn Araokaned, pe Mapuched,a oa ur bobl a veve diwar labour an douar hag ar sevel loened. Stourmed o devoa ouzh an Inkaed ha goude ouzh ar Spagnoled. Derc'hel penn a raent ouzh gouarnamant Chili a deuas a-benn d'o dastum e mirvaoù goude mareadoù « peoc'helaat Araokania » kaset en 1880. Hiziv e vije 600 000 Mapuche e Chile ha 300 000 en Arc'hantina.\nAdtapet diwar « https://br.wikipedia.org/w/index.php?title=Rouantelezh_Araokania_ha_Patagonia&oldid=1823212 »


Pajenn:Sales - Introduction d’ar Vuez devot.djvu/445 - Wikimammenn\nPajenn:Sales - Introduction d’ar Vuez devot.djvu/445\nd’ar resolutionou bras-se ; rac er fleur eus ho yaouanctis oa martese : ah, pebez eür disqui abret ar pez ne ellomp da c’houzout nemet re zivezat ! Sant Augustin o veza bet tēnet en oad a dregont vloaz, a grie evellen : O quenet ancien eus va Doue, penaus em eus-me hoc’h anavezet-hu quen divezat ! ho quelet a rean ha n’ho consideren quet. C’hui, Philotee, a allo lavaret ivez ervat ; o douçder ancien eus va Doue, petra n’am eus-me quent ho tanveat-hu ? Allas ! ha cousgoude n’er meritac’h quet neuse c’hoaz : hac evelse o c’hanaout pebez graç en deveus great Doue deoc’h d’ho peza rennet d’e servich en ho yaouanctis, livirit dezâ gant David : O va Doue, c’hui hoc’h eus va sclereat ha va zouchet adalec va yaouanctis, hac e veulin da jamæs ho trugarez. Mar deo en ho cozni e, allas ! Philotee, pebez graç, goude beza evelse great goal usaich eus hoc’h amser dremenet, en deffe Doue ho calvet d’e servicha abarz mervel, hac en deffe arretet an trein eus ho puez miserabl da un amser, pe en hini ma ho pise-hi continuet, e visac’h maleürus eternelamant.\nConsiderit bremâ an effejou eus ar vocation pe ar galv-se en deveus grêt Doue ac’hanoc’h d’e servich ; caout a reot enoc’h, a sonjan, chenchamanchou mad, o comparachi ar pez ma zouc’h gant ar pez ma zoac’h. Ha ne guifit-hu quet eo un eür vras\nAdtapet diwar « https://br.wikisource.org/w/index.php?title=Pajenn:Sales_-_Introduction_d’ar_Vuez_devot.djvu/445&oldid=103555 »\nKemmoù diwezhañ degaset d'ar bajenn-mañ d'an 26 Mez 2017, da 15:02.


rapper, kaner, kaner-sonaozer\nMaître Gims discography\nHip hop, pop rap, pop music, variety\nGims, anvet Maître Gims betek miz Meurzh 2019, e wir anv Gandhi Djuna, zo ur raper, kaner ha sonaozer ganet d'ar 6 a viz mae 1986 e Kinshasa, e Republik Demokratel Kongo. Brudet eo bet war YouTube gant ouzhpenn 200 000 000 a selaouadenn a-wechoù.\nDont a ra eus ur familh sonerien : e dad a oa kaner er strollad "Viva la Musica" eus Papa Weba, e galleg pouezmouezhiet kreñv hag en ur yezh afrikan a-wechoù. Breudeur raperien en deus ivez. Ezel eo eus ar strollad milvrudet Sexion d'Assaut, ha seveniñ a ra "Subliminal", e bladenn gentañ, e-unan e 2013. Berzh bras a ra ar bladenn gant ouzhpenn 1 000 000 a skouerennùu gwerzhet. Kanañ a ra diwar-benn traoù ar vuhez pemdeziek gant sonerezh beat mui tekno efedoù un tammig stumm ar meziant "Sony Production".\nDigouezhet e oa e familh e Bro-C'hall e 1988 pa ne oa nemet daou vloaz. E dud a oa dibaper, hag abalamour d'an dra-se en doa bet ur bugaleaj trubuilhetamsklaer. Degemeret e voe da vevañ en ur familh hag e skwatoù goude. Taolenniñ a ra an herrad-se en e levr "Vise le soleil". Pemzek a vreudeur zo en e familh. Tri breur dezhañ zo raperien ivez: Dadju ezel eus ar strollad The Shin Sekai, Bedjik, Xgangs ha DjelassTri pe bevar ?.\nKemer perzh a ra e vreudeur war e bladenn "Subliminal" (2013). Kreskiñ a ra e 3de ranngêr Pariz, en 9vet ranngêr hag a-benn ar fin en 19vet. Heuliañ a ras studioù graferezh hag kehentiñ. Dibab a ras al lezanv « Maître Gims » e dave d'ar sinema azian ha bed an arzoù brezel.\nUr ganaouen bet o beuziñ gant Sexion d'Assaut (YouTube)\nMaitre Gims e-unan (YouTube)\nAdtapet diwar « https://br.wikipedia.org/w/index.php?title=Gims&oldid=1935314 »\nKemmoù diwezhañ degaset d'ar bajenn-mañ d'an 5 Gen 2022, da 18:48.


Richard B. Riddick - Wikipedia\n(Adkaset eus Riddick (tudenn))\nAnv badez Richard B. Riddick\nLec'h ganedigezh Furia\nHini ebet ken\nRichard B. Riddick, anvet boaz Riddick, a zo un dudenn ijinet kement hag un enep haroz eus ar frañchiz skiant-faltazi The Chronicles of Riddick taolennet e pevar film d'an heuliad filmoù Riddick (Pitch Black, The Chronicles of Riddick, tresadenn-bev The Chronicles of Riddick: Dark Fury, ha Riddick), ha daou c'hoari video (The Chronicles of Riddick: Escape from Butcher Bay ha The Chronicles of Riddick: Assault on Dark Athena). Taolennet eo bet an dudenn Riddick gant an aktour Vin Diesel nemetken evit an holl frañchiz.\nHervez ar pezh a vez roet da c'houzout er frañchiz, Riddick a zo ur preizher mailh o fiñval bliv ha didrouz. Un den kalet eo gant un anaoudegezh hir war penaos lazhañ tud pe anevaled dre nep doare. Bez eo ivez un dresitvever barrek, brudet evit bezañ diaes spontus da zerc'hel en un toull-bac'h. Lakaet e vez da gablus evit un toullad muntroù ha lakaet e vez war-wel evel un den dañjerus merubet. En desped da-se e-pad e istor e vez tu gwelet anezhañ o vont gant obererezhioù ar mat evit saveteiñ tud dre vras o vont a-enep e spered dreistbever.\n4 C'hoarioù video\nDonezonoù[kemmañ | kemmañ ar vammenn]\nTud ar ouenn Furian a zo donezonet evit bezañ kadourien barrek. An tu a zo dezho da welet en noz ha da vezañ kizidik da tommder ar boudoù-bev, da fiñval bliv, buanoc'h evit n'eo tu gant un den all. Ar gudenn a-sav gant e donezon gwelet e-pad an noz pe en deñvalijenn a zo e vez rediet da zougen lunedoù evit chom hep bezañ dalet gant ar gouloù skiltr.\nAn armoù implijetañ gant Riddick a zo:\nDaou gontell hir bet savet gant menec'h, ar gontilli Ulaks a zo kontilli hir ha lemm gant un dornell a ra tro ar vrec'h.\nAn daouarn, rak Riddick a zo ur preizher o lazhañ a dost.\nun tasad te\nUr gontell Necromonger\nUr c'hleze askorn savet gantañ e-unan adal un aneval lazhet.\nThe Hunt for Riddick (2004)\nAdtapet diwar « https://br.wikipedia.org/w/index.php?title=Richard_B._Riddick&oldid=1846439 »


Radio Ribin, radio Menez Are - Spered ar vro - Le Télégramme\nRadio Ribin, radio Menez Are\nSavet eo bet Radio Ribin bloaz zo. Ur radio liesyezhek evit lakaat gwelloc’h e-darempred tud ar Menez.\nUr radio nevez zo bet lañset e Menez Are gant Kristian Braz hag ur skipailhig tud. (Foto K. Braz)\nEus Skrignak, dre an Uhelgoad pe Boneur, betek Brasparzh er c’hornog, Menez Are zo ur vro ledan. Evit lakaat tud ar Menez da vont aesoc’h e-darempred an eil gant ar re all ez eus bet krouet ur benveg nevez bloaz zo : ur radio war ar rouedad. Diwanet e oa ar mennozh-mañ e penn Kristian Braz, skrivagner ha troer. Ganet eo an den e Menez Are ha deuet e oa en-dro d’e vro c’henidik pell zo, goude bezañ bet o foetañ bro un tamm e pep lec’h e Europa. « Krog e oa an traoù daou vloaz zo, eme Kristian. Sach-blev ‘oa bet er vro, goude « aloubidigezh » kumun Lokmaria gant kumuniezh kumunioù ar Poc’her. Kement-se ‘noa lakaet tan er vro, rak ar gumun-se ‘oa ‘barzh kumuniezh kumunioù Menez Are a-raok. Ur bern tud ‘oa ‘n em vodet ha kroget o doa da gomz diwar-benn al lojeiz pe an trañsportoù er vro. Goude an darvoudoù-se ‘m eus soñjet e vanke un dra bennak da lakaat an dud d’en em gavout asambles.»\nUr media liesseurt\nArabat klask Radio Ribin war ar post bihan : ne vez skignet ar radio-se nemet war ar rouedad. « Aet e oan da welet Herve Kere e Sant-Riwal, a zo maout war an iñformatik, evit sevel al lec’hienn. Ganeomp-ni hon daou eo bet loc’het an afer», a gont Kristian. Tud all zo deuet da reiñ un taol skoazell dezho. Un eizh bennak a dud zo bremañ oc’h ober war-dro Radio Ribin. Desket o deus buan penaos implijout an enroller. « Animatour radio on bet e-pad pemzek vloaz, setu e ouezan penaos ober. Ur benveg aes da implijout eo », a zispleg Kristian Braz. Mont a ra ar skipailhig tud war an dachenn da welet tud ar vro. « A-drugarez d’ar radio e vez skoulmet un darempred aes gant an dud ». Met ouzhpenn ur radio eo Radio Ribin : ur media liesseurt. Fotoioù, pennadoù, videoioù, tonioù muzik hag anoñsoù bihan a gaver war un dro. Tost 200 pennad zo bet skrivet betek-hen. Kristian e-unan en deus lakaet kalzig a videoioù hag a oa bet filmet gantañ ugent vloaz zo diwar-benn tud Menez Are. Ha plas zo evit an holl. « Emaomp o c’hortoz tud a-youl vat da zont da gemer perzh ! », eme Kristian Braz.\nBrezhoneg, galleg, saozneg … hag all !\nMeur a yezh a vez klevet war Radio Ribin. Ar brezhoneg en deus ur plas a-bouez. Rak daoust da beul ar Roc’h Tredudon n’eo ket aes pakañ ar radioioù e brezhoneg e Menez Are. « Amañ, estreget France Bleu Breizh Izel, ne zeuomp ket a-benn da selaou na Radio Kerne, nag Arvorig FM, na Radio Kreiz Breizh », a gont Kristian. Tud a bep seurt a vez klevet. Aterset eo bet nevez zo Maurice, 86 vloaz, hag a zo bet gov e Karaez hag e Pariz. Moaien zo da selaou ivez un atersadenn e saozneg gant Gareth, kempenner velo e Sant-Riwal. Spi o deus krouerien Radio Ribin e raio berzh o raktres. Sikouret eo bet ar radio gant meur a gumun eus Menez Are, evit gellout prenañ ostilhoù. « Ar pezh a vije brav eo kaout korespondanted e pep kumun bremañ », eme Kristian Braz. Ur sal zo bet roet gant kumun Berrrien, da sevel ur studio e-barzh. Anv ar radio e-unan zo arouezius.« Anvet e oa bet da gentañ ‘’Radio Menez Are’’. Met soñjet hon eus e vefe brav lakaat ‘’Radio ribin’’, evel gwenojennoù ar vro hag a gustum lakaat an dud e-darempred ».\nLiesyezhek : multilingue.\nRouedad : la toile.\nLec’hienn : site.\nRibin, gwenojenn : sentier.\nDe Scrignac jusqu’à Brasparts, en passant par Botmeur ou Berrien, les monts d’Arrée sont bien vastes et nombreux sont les nouveaux habitants qui s’y installent aujourd’hui. Pour créer du lien sur ce territoire étendu, quoi de mieux qu’une radio sur le web ? Kristian Braz, natif des monts d’Arrée, a lancé cette idée, il y a un an. Depuis, Radio Ribin, qui signifie « chemin étroit », fonctionne comme un webmédia, mêlant émissions de radio, vidéos, photos, articles et même petites annonces, pour valoriser les habitants et leurs initiatives. La radio se veut aussi multilingue et met le breton à l’honneur : une opportunité pour les bretonnants, qui ont souvent des difficultés à capter les programmes des radios associatives bretonnes. Depuis peu, Radio Ribin bénéficie même d’un petit studio à Berrien. L’équipe espère convaincre d’autres bénévoles de la rejoindre, par tous les ‘’gwenojennoù’’ (sentiers) possibles !